**РЕПУБЛИКА СРПСКА**

**ВЛАДА**

**ИНФОРМАЦИЈА**

**О АКТИВНОСТИМА ИНСТИТУЦИЈА РЕПУБЛИКЕ СРПСКЕ И ПРЕДСТАВНИКА ИЗ РЕПУБЛИКЕ СРПСКЕ У ЗАЈЕДНИЧКИМ ИНСТИТУЦИЈАМА БОСНЕ И ХЕРЦЕГОВИНЕ У ВЕЗИ СА НАМЈЕРАМА РЕПУБЛИКЕ ХРВАТСКЕ ДА ОДЛАЖЕ РАДИОАКТИВНИ И НУКЛЕАРНИ ОТПАД НА ЛОКАЦИЈИ ТРГОВСКА ГОРА**

**Бања Лука, август 2025. године**

**ИНФОРМАЦИЈА**

**О АКТИВНОСТИМА ИНСТИТУЦИЈА РЕПУБЛИКЕ СРПСКЕ И ПРЕДСТАВНИКА ИЗ РЕПУБЛИКЕ СРПСКЕ У ЗАЈЕДНИЧКИМ ИНСТИТУЦИЈАМА БОСНЕ И ХЕРЦЕГОВИНЕ У ВЕЗИ СА НАМЈЕРАМА РЕПУБЛИКЕ ХРВАТСКЕ ДА ОДЛАЖЕ РАДИОАКТИВНИ И НУКЛЕАРНИ ОТПАД НА ЛОКАЦИЈИ ТРГОВСКА ГОРА**

Министарство за просторно уређење, грађевинарство и екологију, као контакт тачка у име Босне и Херцеговине за Конвенцију о процјени утицаја на животну средину у прекограничном контексту – ESPOO Конвенција („Службени гласник БиХ“, Међународни уговори, број 08/09) и Протокол о стратешкој процјени – SEA Протокол, са посебном пажњом прати активности Републике Хрватске која спроводи активности да на локацији бивше касарне Черкезовац на Трговској гори, Општина Двор, изгради нуклеарни објекат за одлагање радиоактивног отпада и истрошеног нуклеарног горива из Нуклеарне електране Кршко.

Обавезе које проистичу из одредаба Конвeнције и Протокола су транспоноване у Закон о заштити животне средине Републике Српске („Службени гласник Републике Српске“, бр. 71/12, 79/15 и 70/20) и у одредбе Закона о заштити околиша ФБиХ („Службене новине ФБиХ“, број 15/21), с обзиром на то да је заштитa животне средине у надлежности ентитета. Поред тога, у праћење активности које се односе на проблематику Трговске горе укључени су представници из Републике Српске у институцијама БиХ, а значај њиховог активног учешћа огледа се у обезбјеђивању константне и координисане сарадње заједничких институција БиХ са институцијама Републике Српске о питању Трговске горе.

Намјера Републике Хрватске довела је до противљења узнемиреног становништва које живи у пограничном подручју, како у Републици Српској и БиХ, тако и у Републици Хрватској. С тим у вези, Министарство за просторно уређење, грађевинарство и екологију (у даљем тексту: Министарство) континуирано прати активности у Републици Хрватској, укључујући припреме за учешће у поступцима процјене утицаја на животну средину за подручје Трговске горе, која је одабрана као преферентна локација за изградњу објекта „Центар за збрињавање радиоактивног отпада“. Република Хрватска је у марту 2023. године покренула поступак процјене утицаја на животну средину за пројекат „Центар за збрињавање радиоактивног отпада“ на Трговској гори, спровођењем поступка утврђивања обима и садржаја Студије утицаја на животну средину. Студијa утицаја на животну средину још увијек није достављена институцијама у БиХ.

Република Хрватска планира изградити и успоставити нуклеарни објекат под називом „Центар за збрињавање радиоактивног отпада“ на локацији Черкезовац, који се налази у средишњем дијелу масива Трговске горе, на основу Одлукe о доношењу Националног програма проведбе Стратегије збрињавања радиоактивног отпада, искориштених извора и истрошеног нуклеарног горива – Програм за период до 2025. године са погледом до 2060. године („Народне новине“, бр. 100/18 и 156/22)од 9. новембра 2018. године. Предметна локација је удаљена само 850 m ваздушне линије, односно 2,2 km од границе са Републиком Српском и БиХ.

Министарство је Програмом рада Народне скупштине Републике Српске за 2025. годину („Службени гласник Републике Српске“, број 28/25), у тематском дијелу трећег кварталаодређено за обрађивача Информације о активностима институција Републике Српске и представника из Републике Српске у заједничким институцијама БиХ, у вези са намјером Републике Хрватске да одлаже радиоактивни и нуклеарни отпад на локацији Трговска гора.

О случају Трговска гора Народна скупштина Републике Српске информисана је на Десетој редовној сједници, одржаној 9. јула 2024. године, када је разматрана и једногласно усвојена Информација о активностима институција Републике Српске и представника из Републике Српске у заједничким институцијама БиХ, у вези са намјером Републике Хрватске да одлаже радиоактивни и нуклеарни отпад на локацији Трговска гора, за период од доношења Резолуције о противљењу активностима изградње и успостављања нуклеарног објекта „Центар за збрињавање радиоактивног отпада“ на локацији Трговске горе, Општина Двор, Република Хрватска, која је 16. новембра 2023. године објављена у „Службеном гласнику Републике Српске“, број 101/23.

Имајући у виду значај поступка процјене утицаја на животну средину за захват на локацији Черкозовац, Трговска гора, као и значај благовременог обезбјеђења доказне документације, која се мора заснивати на мултидисциплинарним стручним и научним истраживањима, настављене су активности и прикупљање података чији резултати ће бити коришћени приликом оспоравања Студије утицаја на животну средину за захват на локацији Черкезовац.

У циљу благовремене припреме података за оспоравање Студије утицаја на животну средину за нуклеарни објекат Трговска гора, Министарство је актом број: 15.05-052-3101/24 од 22. априла 2024. године, од надлежних институција Републике Српске и Федерације БиХ (Унско-санског кантона), затражило достављање података о заштићеним природним и културним добрима на потенцијално угроженој територији.

Републички завод за заштиту културно-историјског и природног насљеђа доставио је Информацију о заштићеним природним и културним добрима и значајним културно-историјским и природним вриједностима на подручју општине Нови Град, а ЈУ Завод за заштиту културног насљеђа Унско-санског кантона доставио је Информацију о заштићеним културним добрима на подручју Унско-санског кантона, из којих је видљиво да на предметном локалитету, поред Парка природе „Уна“ егзистира велики број културно-историјских добара, као што су национални споменици, споменици који су на привременој листи националних споменика, споменици који су на листи петиција за проглашење, споменици из некадашњег Регистра културних добара, археолошки локалитети, као и заштићено културно добро Стара вијећница у Новом Граду саграђена 1888. године.

У Прес-центру Владе Републике Српске, 26. јуна 2024. године презентован је научни рад аутора доц. др Драженка Бјелића, проф. др Борислава Малиновића и проф. Тијане Ђуричић, Технолошки факултет у Бањој Луци, под називом „Опасности од изградње Центра за збрињавање радиоактивног отпада на локацији Черкезовац, Трговска гора, Република Хрватска“. Као закључак је наведено да успостављање Центра за збрињавање радиоактивног отпада у Черкезовцу носи значајне еколошке, здравствене, социјалне и економске, као и етичке изазове, да социјални и економски утицаји, укључујући смањење вриједности некретнина, умањење туристичког потенцијала и губитак радних мјеста, миграција становништва, негативан имиџ регије, имају шире посљедице за локалну заједницу, да нуклеарни отпад остаје опасан годинама, што захтијева дугорочне планове за сигурно управљање, надзор и одржавање одлагалишта, да етичка разматрања, као што су терет за будуће генерације, економски терет и недостатак укључености локалне заједнице у доношењу одлука, додатно компликују ситуацију. Као најважнији закључак издвојен је аргумент дугогодишњег професора на више универзитета и стручњака за хидротехнику, проф. др Мунира Јахића, који је одбацио могућност да се на локалитету Трговска гора може градити одлагалиште нуклеарног отпада износећи низ научних аргумената о геолошким, геомеханичким и хидролошким условима који владају на подручју Трговске горе, гдје је упозорио да локација која је 70 km или 80 km удаљена од епицентра потреса јачине пет степени по Рихтеру, не може бити локација за одлагање радиоактивног отпада.

У организацији Министарства, 28. јуна 2024. године одржан је радни састанак на тему „Активности институција Републике Српске и прикупљени резултати истраживања, у вези са намјером Републике Хрватске да изгради нуклеарни објекат и одлаже радиоактивни отпад на локацији Черкезовац, Трговска Гора“. Учесници састанка били су представници јавних установа, јавних предузећа, научних института, републичких завода, Фонда за заштиту животне средине и енергетску ефикасност Републике Српске, министарстава у Влади Републике Српске, као и представници Државне регулаторне агенције за радијациону и нуклеарну безбједност БиХ и чланови Експертског тима. Циљ састанка је био да се прикупе информације о спроведеним истражним радовима на заданим локацијама и сагледају могућности и планови за даље активности и проширивање дјеловања.

У Општини Нови Град, 25. септембра 2024. године одржан је састанак са Републичким заводом за геолошка истраживања, поводом почетка теренске фазе геолошких истраживања и обилазак локације у насељу Рудице, на којој се у датом моменту врши бушење. Истражне радове изводи лиценцирано привредно предузеће, изабрани понуђач „Ипин“ д. о. о. Бијељина, а послове надзора над извођењем геолошких истраживања врши лиценцирано предузеће „Рудпром“ д. о. о. Приједор. Истражни радови спроводе се на основу Одлуке о усвајању акционог плана спровођења основних геолошких истраживања за период од 2023. до 2025. године, број 04/1-012-2-1085/23 од 6. априла 2023. године („Службени гласник Републике Српске“, број 36/23) коју је донијела Влада Републике Српске и на основу које су обезбијеђена финансијска средства у буџету Републике Српске. Истраживања на подручју општине Нови Град имају за циљ утврђивање „нултог стања“ радиоактивности, те спровођење геолошких, хидролошких и сеизмолошких истраживања ради обезбјеђења доказа који ће бити веома значајни у аргументацији разлога због којих спорна локација не представља погодно тло за изградњу нуклеарног објекта.

У оквиру међународне конференције „XV Савјетовање хемичара, технолога и еколога Републике Српске“, 18. октобра 2024. године у Академији наука и умјетности Републике Српске у Бањој Луци одржан је округли сто „Случај Трговска гора“. Проблематика случаја Трговска гора је била предмет дискусије која је са заједничким ставом противљења окупила представникe академске заједнице из Републике Српске, Републике Србије и Федерације БиХ, представнике Академије наука и умјетности Републике Српске, Министарства, Правног и Експертског тима, Државне регулаторне агенције за радијациону и нуклеарну безбједност БиХ, Парламентарне скупштине БиХ, као и представнике Федералног завода за геологију.

У оквиру V Конференције о климатским промјенама, која је у организацији Министарства одржана у Требињу 8. новембра 2024. године, одржан је панел који је био посвећен случају Tрговска гора. Проблематика случаја Трговска гора је била предмет дискусије која је окупила представнике Експертског тима за Трговску гору, те владиног и невладиног сектора и другу заинтересовану јавност, како би се овај актуелни проблем анализирао и размотрио из више аспеката, а са циљем да се заједничким дјеловањем покуша спријечити изградња спорног нуклеарног објеката на самој граници између Републике Хрватске и БиХ, из разлога што би у случају било какве хаварије или других непредвиђених дешавања највећим дијелом негативни утицаји били усмјерени ка територији Републике Српске.

У Прес-центру Владе Републике Српске, 19. новембра 2024. године презентован је научнoистраживачки рад аутора проф. др Гордане Ђурић под називом „Изазови збрињавања радиоактивног отпада, Права људи и права локалне заједнице, Генетички ресурси за храну и пољопривреду“. Овом приликом, а на бази научних сазнања, исказан је јасан став да намјера Републике Хрватске да складишти и одлаже радиоактивни отпад на самој граници са Републиком Српском и БиХ, мора да буде заустављена, јер би таква активност могла озбиљно да угрози животну средину, али и пољопривредне производе, а самим тим и храну. Најновија сазнања и достигнућа говоре да постоје јако велики утицаји, који се манифестују кроз утицај на нашу генетику, генетику биљака, животиња, људи, јер је познато да радиоактивност доводи до промјена на ДНК нивоу и до различитих мутација.

У вези са научним радом под називом „Складиште радиоактивног отпада у граничном подручју између Републике Хрватске и Босне и Херцеговине“ аутора проф. др Велибора Лалића, који је презентован 12. априла 2024. године у Административном центру Владе Републике Српске, и потребе да се научна истраживања и анкетирање грађана спроведу и на подручју Унско-санског кантона за које аутор није добио очекивану подршку, упућен је акт број 15.04.1-052-3101/24 од 12. новембра 2024. године Федералном министарству околиша и туризма у којем се тражи подршка наставку научног истраживања и дозвола за спровођење анкете међу грађанима Унско-санског кантона по истом принципу и начину који је већ урађен међу грађанима на подручју Републике Српске. Одговор је био негативан јер се Федерално министарство околиша и туризма није сложило са неким од анкетних питања, а аутор није био спреман да од њих одустане.

У конференцијској сали Владе Републике Српске, 28. новембра 2024. године одржанa је презентацијa резултата истражних радова које је до тада Републички завод за геолошка истраживања Републике Српске спровео са подизвођачима. Спроведени радови су представљени у виду презентација: др Родољуба Гајића под називом „Формациона карта, лист Нови Град, 1 : 100.000“, „Детаљна анализа сеизмотектонских карактеристика подручја Черкезовац“, др Ане Младеновић и „Прелиминарни извјештај и интерпретација резултата геофизичких испитивања на простору Новог Града“ Дејана Петровића, стручњака за област геофизике и проф. др Васе Новаковића. Најављено је да након ових завршених прелиминираних радова слиједе теренски радови на истражном бушењу, затим лабораторијска истраживања и на крају, као трећа фаза, елаборат о свим истраживањима као једна цјелина. За наставак теренских радова и истражних бушења представници Републичког завода за геолошка истраживања затражили су јасан и јединствен став и смјернице од Експертског тима, с обзиром на примједбе у комуникацији и оспоравање одређених активности које је Завод спровео од стране појединих чланова Експертског тима. Овој презентацији претходио је радни састанак, одржан 11. новембра 2024. године у просторијама Републичког завода за геолошка истраживања у Зворнику, а којем су присуствовали представници Завода, ИПИН д. о. о. Бијељина, Експертског тима, Министарства енергетике и рударства и Министарства за просторно уређење, грађевинарства и екологије.

У Конференцијској сали Владе Републике Српске, 11. децембра 2024. године презентован је истраживачки рад „Економски аспекти одлагалишта нуклеарног отпада на локалитету Трговска гора“ аутора др сц. Борислава Бојића. Резултати спроведеног истраживања за потребе ове студије указују на веома висок степен забринутости становника Новог Града по питању одлагалишта нуклеарног отпада на локалитету Трговске горе, односно негативног утицаја на безбједност здравља, као и на све аспекте економског живота друштва и појединаца на овом простору. Уопштено су исказани веома високи проценти од 90% до 97% за све тврдње негативног утицаја одлагалишта на економске услове живота на посматраном подручју и безбједног здравља. Поред тога, овом приликом је кроз презентацију о Парку природе „Уна“, од стране представника Министарства, Републичког завода за заштиту културно-историјског и природног насљеђа и руководства Парка природе, још једном указано на непроцјењиве природне вриједности угроженог подручја. Презентацији радова присуствовао је потпредсједник Одбора за заштиту животне средине у Народној скупштини Републике Српске, г. Миланко Михајлица, који је приликом обраћања затражио да се Одбору доставе материјали који представљају досадашња геолошка истраживања, што је након овог догађаја и учињено.

Министарству су 26. децембра 2024. године достављени закључци Одбора за заштиту животне средине Народне скупштине Републике Српске, усвојени на Седмој сједници Одбора, одржаној 24. децембра 2024. године. Наведеним закључцима, Одбор за заштиту животне средине Народне скупштине Републике Српске позива на поштовање Резолуције о противљењу активностима изградње и успостављања нуклеарног објекта „Центар за збрињавање радиоактивног отпада“ на локацији Трговске горе, Општина Двор, Република Хрватска, коју је Народна скупштина Републике Српске усвојила на Шестој редовној сједници одржаној 3. новембра 2024. године, и тражи од Министарства достављање информације о реализацији наведене Резолуције, а поводом повлачења пет чланова из Експертског тима за праћење стања и активности у вези са проблематиком одлагања радиоактивног отпада и истрошеног нуклеарног горива на локацији Трговске горе, које је именовао Савјет министара. У циљу додатног и благовременог информисања Одбора за заштиту животне средине Народне скупштине Републике Српске, уважавајући значај и величину проблема Трговска гора, дописом број 15.4.1-052-8281/24 од 27. децембра 2024. године, Одбор је информисан о активностима које су спроведене након Информације о активностима институција Републике Српске и представника из Републике Српске у заједничким институцијама БиХ у вези са намјерама Републике Хрватске да одлаже радиоактивни и нуклеарни отпад на локацији Трговска гора, коју је 9. јула 2024. године разматрала и усвојила Народна скупштина Републике Српске на Десетој редовној сједници. Поред тога, актом број 15.4.1-052-8281/24 од 26. децембра 2024. године Министарство спољне трговине и економских односа информисано је о закључцима Одбора за заштиту животне средине Народне скупштине Републике Српске и тражено је достављање информације о наводима о повлачењу појединих чланова из Експертског тима и наредним активностима по том питању. Одговор на овај допис и поред двије ургенције у међувремену, још увијек није достављен.

У просторијама Министарства спољне трговине и економских односа БиХ, 23. јануара 2025. године, одржан је састанак Координационог тијела за Трговску гору на којем су разматрани: Извјештај о раду Координационог тијела, Експертског и Правног тима у вези са праћењем проблематике одлагања радиоактивног отпада и истрошеног нуклеарног горива на локацији Трговске горе, Информација о ангажовању међународне адвокатске канцеларије Laborde Law из Париза, Француска, Информација о доношењу одлуке о накнади Правном и Експертском тиму и Информација о доношењу одлуке о разрјешењу Правног тима. С обзиром на улогу међународне адвокатске канцеларије и Правног тима указала се потреба за разрјешењем Правног тима, али је закључено да постоји потреба да и даље остане најужи дио Правног тим који ће бити спона и помоћ адвокатској канцеларији из Париза. Подржан је приједлог да се одређени чланови реинтегришу у Експертски тим, да се одржи национална структура, а да и даље могу пружати потребну помоћ како адвокатској канцеларији, тако и уопште домаћим потребама и изазовима.

Поступак избора међународне адвокатске канцеларије Laborde Law из Париза покренут је када је Министарство спољне трговине и економских односа расписало Јавни позив за прикупљање понуда ради правног савјетовања у прекограничном поступку процјене утицаја на животну средину поводом планираног складиштења радиоактивног отпада од стране Републике Хрватске на локацији Трговске горе и с тим у вези, Комисија за разматрање и оцјењивање испуњености услова је на својој 2. сједници одржаној 16. септембра 2024. године једногласно донијела Одлуку да је најповољнији понуђач адвокатска канцеларија Laborde Law  из Париза, Француска. Након избора адвокатске канцеларије, те усвајања Одлуке о утврђивању потребних финансијских средстава намјењених за финансирање међународне адвокатске канцеларије за случај Трговска гора, Министарство спољне трговине и економских односа БиХ, закључило је уговор са наведеном адвокатском канцеларијом, број; 10-3-28-3150-1/24 од 17. децембра 2024. године.

Поред тога, члан Правног тима Немања Галић, у септембру 2024. године ангажован је за похађање Међународне школе нуклеарног права у Монпељеу, гд‌је је изабран у ужи круг апликаната и том приликом је искористио позицију да о питању случаја Трговске горе лобира за БиХ са представницима осталих 58 земаља. Остварио је запажене резултате.

У складу са закључцима са састанка Координационог тијела за Трговску гору Министарство спољне трговине и економских односа БиХ је актима број 10-3-28-373/25 од 27. јануара 2025. године и број 10-3-28-744/25 од 11. фебруара 2025. године, упућеним Министарству иностраних послова БиХ, затражило хитно достављање Дописа за Савску комисију и Дописа за Међународну комисију за заштиту ријеке Дунав, у којима се уз детаљно образложење проблематике сачињено од Експертског тима, тражи да се све стране потписнице Оквирног споразума о сливу ријеке Саве и Међународне комисије за заштиту Дунава, и друге релевантне институције укључене у заштиту ових ријека и њихових сливова, упознају са проблематиком Трговске горе, и у којим се тражи помоћ у успостављању комуникације и заједничког рада експерата из Републике Хрватске и Босне и Херцеговине на истраживању и карактеризацији предметне локације за складиштење радиоактивног отпада и увођењу добрих свјетских пракси сусједних држава у рјешавању сличних проблема. У одговору извршне секретарке Међународне комисије за заштиту ријеке Дунав од 12. маја 2025. године поред исказаног разумијевања затражено је и формално допуштење за дистрибуцију захтјева за помоћ и подршку у случају Трговска гора.

С обзиром на исказани интерес Европске уније за стање и предузете активности у БиХ о питању намјера Републике Хрватске да изгради нуклеарни објекат за складиштење радиоактивног отпада и истрошеног нуклеарног горива на Трговској гори и исказано разумијевање за забринутост јавности, Министарство је у јануару 2025. године путем Републичког координатора Министарства за европске интеграције и међународну сарадњу, за потребе израде Документа за дискусију, доставило свеобухватну информацију у вези са проблематиком Трговске горе, а која је била предмет разматрања на 8. састанку Пододбора за транспорт, енергију, животну средину и регионални развој између Европске уније и Босне и Херцеговине. Осми састанак Пододбора одржан је 19. јуна 2025. године и том приликом предсједавајући Експертског тима Емир Диздаревић, поставио је два питања члановима Европске комисије, а која се односе на обавезу Републике Хрватске да у складу са Уговором о EURATOM-у обавијесте Комисију о свом инвестиционом пројекту на Трговској гори и плановима у случају планираног или случајног испуштања радиоактивног отпада у животну средину, и о статусу Националног програма за сигурно и одговорно управљање радиоактивним отпадом који је Република Хрватска доставила Комисији, а у којем је подручје у близини границе са БиХ преферентна локација за дугорочно складиштење радиоактивног отпада из НЕ Кршко и институционалног радиоактивног отпада из Републике Хрватске. Због ограниченог времена одговори нису дати на састанку, него је тражено да се питања доставе у писаном облику, што је и учињено. До дана сачињавања ове информације одговоре на постављена питања нисмо добили.

У просторијама ДеканатаПриродно-математичког факултета у Бањој Луци, 12. фебруара 2025. године, одржан је радни састанак представника Министарства са представницима Биотехничког факултета у Бихаћу и представницима Природно-математичког факултета у Бањој Луци, а повод је организација научних конференција које ће се ове године одржати у Бихаћу и Бањој Луци. Министарство је укључено у активности организационог одбора обје конференције. Формиран је приједлог расподјеле научних области, те је укључен Правни факултет из Крагујевца који је већ доставио приједлог теме за презентацију.

Научна конференција под називом „Изазови и потенцијални ризици за могуће одлагање и складиштење радиоактивног отпада на Трговској гори“ је планирана да се одржи у новембру 2025. године, у организацији Природно-математичког факултета Универзитета у Бањој Луци, у сарадњи са Министарством за научнотехнолошки развој и високо образовање и Министарством за просторно уређење, грађевинарство и екологију, уз финансијску подршку Фонда за заштиту животне средине и енергетску ефикасност Републике Српске и Министарства спољне трговине и економских односа БиХ. Дефинисане су теме по којима ће се вршити истраживања: Климатске промјене, Могући утицај на ихтиофауну, Квалитет воде, Социогеографски аспекти, Просторно планирање, Културни утицај, Хидрогеологија, Сеизмологија, Психологија, Могући утицај на животну средину, Могући утицај на биодиверзитет, Могући утицај на туризам, Доказивање присуства значајних негативних прекограничних утицаја, Доказивање присуства значајних (процедуралних) пропуста, Геополитика, Одрживи економски развој.

У Министарству спољне трговине и економских односа у Сарајеву, 15. маја 2025. године потписани су Споразуми о пружању финансијске подршке Универзитету у Бихаћу и Универзитету у Бањој Луци, чиме је званично покренута иницијатива за реализацију важних научноистраживачких пројеката посвећених питању Трговске горе.

Састанак са делегацијом Природно-математичког факултета Универзитета у Бањој Луци одржан је и 4. априла 2025. године у просторијама Владе Републике Српске. Тема састанка је била Трговска гора, као сложена проблематика која захтијева озбиљан приступ, те јасне циљеве и приоритете. С тим у вези, представници овог факултета још једном су понудили свој допринос у виду научних радова који би могли били доказ у оспоравању Републике Хрватске да складишти и одлаже радиоактивни отпад на Трговској гори у непосредној близини границе са БиХ. Такође, поново је било ријечи о предстојећој научној конференцији у Бањој Луци.

У Министарству спољне трговине и економских односа, 11. марта 2025. године одржан је састанак координатора за Трговску гору, на којем су изнесене најновије информације о активностима правне куће Laborde Law  из Париза, која се активно укључила у анализу и разматрање документације о Трговској гори, као и анализу питања за састанак чланица Међународне агенције за атомску енергију (IAEA) 17. марта 2025. године у Бечу.

По сазнањима са званичне странице хрватског Фонда за финансирање разградње и збрињавање радиоактивног отпада и истрошеног нуклеарног горива из Нуклеарне електране Кршко, од 18. марта 2025. године, на којој је објављено да Република Хрватска спроводи поступак одабира локације за одлагање радиоактивног отпада и дефинисање смјерница на основу којих ће локација бити одабрана, истог дана Министарство је послало хитан допис број 15.04-020-2134/23 Министарству спољне трговине и економских односа, којим је тражено да се путем Министарства иностраних послова БиХ хитно изврши обавјештавање Републике Хрватске о намјери БиХ да се укључи у поступак одабира локације. Поступајући по захтјеву, 19. марта 2025. године, Министарство спољне трговине и економских односа послало је допис Министарству иностраних послова БиХ у коме се тражи да се, без одлагања, обавијести Република Хрватска о намјери БиХ да се укључи у поступак одабира локације за изградњу нуклеарног објекта. Поред тога, 24. марта 2025. године, Министарство за просторно уређење, грађевинарство и екологију упутило је хитан акт Министарству спољне трговине и економских односа поводом интервенција у простору планираног одлагалишта радиоактивног отпада и институционалног отпада на локацији Трговска гора, општина Двор, у коме их ово министарство обавјештава да је Република Хрватска расписала тендер за најповољнијег извођача за рушење објеката бивше војне касарне у пограничном појасу, а о чему БиХ није обавијештена. С обзиром на намјеру БиХ да учествује у свим поступцима који се односе на изградњу спорног објекта на Трговској гори, укључујући и припремне радове на изградњи будућег објекта ове намјене, као и чињеницу да Република Хрватска предметну активност није обрадила нити кроз стратешку процјену утицаја на животну средину нити кроз поступак процјене утицаја на животну средину и није најавила уклањање постојећих објеката као дијела припремних активности за изградњу спорног одлагалишта, Министарство је затражило да се хитно предузму све активности у складу са надлежностима тог органа, те да се хито дјелује према Републици Хрватској и да се захтијева да се поступак у овој фази спроведе у складу са одредбама ESPOO Конвенције и SEA протокола.

Актом број 07/5-21-05-1-10197-2/25 од 18. априла 2025. године Министарство иностраних послова БиХ обавијестило је Министарство спољне трговине и економских односа да је акт Министарства за просторно уређење, грађевинарство и екологију посредством Амбасаде БиХ у Загребу, достављен Министарству вањских и европских послова Републике Хрватске ради просљеђивања надлежним органима Републике Хрватске на даље поступање. У прилогу је на знање достављена и копија ноте Амбасаде број 107-2-05-1-10297/25 од 17. априла 2025. године.

Предсједништву БиХ, Министарству спољне трговине и економских односа, Министарству иностраних послова БиХ, Парламентарној скупштини БиХ, Клубу зелених у Парламентарној скупштини БиХ, Савјету министара БиХ и Федералном министарству околиша и туризма, 24. марта 2025. године послани су дописи и којима су сви обавијештени о активностима Републике Хрватске у случају Трговска гора, и у којима се изражава забринутост због објаве Републике Хрватске да се изградња спорног нуклеарног објекта односи на одлагалиште, а не на привремено складиштење како је то до сада истицано. У допису се апелује да Министарство иностраних послова по хитном поступку обавијести Републику Хрватску о намјери БиХ да се укључи у поступак одабира локације за изградњу овог нуклеарног објекта. Такође, у допису се наводи да је Република Хрватска расписала тендер чији је предмет рушење постојећих објеката на Трговској гори чиме је јасно дала до знања о намјери да изврши грађевинске интервенције на објектима који се налазе у пограничном појасу гдје је и планирана изградња одлагалишта радиоактивног отпада.

Истог дана, актом 15.04-020-2134/23 под ознаком ХИТНО, Министарство спољне трговине и економских односа и предсједавајући Експертског тима за праћење стања и активности у вези са проблематиком одлагања радиоактивног отпада и истрошеног нуклеарног горива на локацији Трговска гора, су од стране Министарства за просторно уређење, грађевинарство и екологију обавијештени да је Републички завод за геолошка истраживања Републике Српске, у два наврата указао на потешкоће у извођењу основних геолошких радова због недостатка сарадње са Експертским тимом. Имајући у виду овлашћења Министарства спољне трговине и економских односа над Експертским тимом, затражено је да Експертски тим Заводу за геолошка истраживања хитно достави смјернице за наставак даљих истражних радова на подручју Новог Града. На овај допис није било реакције.

Истовремено, с обзиром на застој у спровођењу истражних радова, од Републичког завода за геолошка истраживања затражена је информација о извршеним активностима као и информација о плановима за спровођење даљих истражних радова на терену. Наредног дана, 19. марта 2025. године, одговарајући на допис Министарства број 15.4-020-2134/23 од 18. марта 2025. године, од Републичког завода за геолошка истраживања достављено је обавјештење да су у претходним истражним фазама дефинисане локације на којима је предложено извођење истражних бушотина, да су се у неколико наврата обраћали Експертском тиму за сагласност на предложено или смјернице, али да нису добили повратну информацију. У допису се такође наводи да је Завод у међувремену наставио са активностима које су у складу са Програмом основних геолошких истраживања у доњем току ријеке Уне, од Крупе на Уни до ушћа у ријеку Саву у циљу дефинисања утицаја одлагалишта нуклеарног отпада Трговска гора на територију Републике Српске и препорука са састанка и презентације резултата истражних радова од 28. новембра 2024. године: у току је израда Катастра хидрогеолошких појава и објеката на истражном подручју, израда хидрогеолошке карте 1 : 50.000, инжењерскогеолошке карте 1 : 25.000, успостављена је и мрежа за мониторинг на пијезометрима уградњом логера за континуална осматрања и мјерења.

Министарство је, у складу са својим овлаштењима, поново упутило допис Републичком заводу за геолошка истраживања у коме им сугерише да хитно предузму све неопходне активности у циљу наставка истражних радова чији је циљ благовремено обезбјеђивање доказа који ће бити коришћени у сврху оспоравања Студије утицаја на животну средину за захват Черкезовац, Трговска гора. Одговор на допис бр. 15.4-020-2134/23 од 27. марта 2025. године достављен је 2. априла 2025. године, у којем Министарство обавјештавају о даљем наставку радова у складу са Програмом основних геолошких истраживања у доњем току ријеке Млакве и то са истражним бушењем на локацијама које су дефинисане резултатима геофизичких испитивања терена, те да ће истражно бушење бити започето 14. априла 2025. године од стране изабраног извођача радова предузећа „ИПИН“ д. о. о. из Бијељине.

У организацији Министарства трговине и туризма, 21. марта 2025. године, у Новом Граду је одржана презентација стручне студије „Анализа утицаја изградње одлагалишта нуклеарног отпада на локацији Трговска гора на развој туризма на простору сјеверно-западне Републике Српске” која је израђена у сарадњи са професорима Универзитета у Источном Сарајеву. Као резултат ове анализе изведен је закључак да ако намјера Републике Хрватске о изградњи одлагалишта радиоактивног отпада на Трговској гори буде реализована, то ће се негативно одразити и на развој туризма у сјеверозападном дијелу Републике Српске. Заједнички став свих учесника овог скупа је да не постоји нити једна дјелатност и нити један битан сегмент егзистенције на овом простору гдје нећемо имати посљедице таквих активности.

У периоду од 17. до 28. марта 2025. године, у сједишту Међународне агенције за атомску енергију (IAEA) у Бечу, одржан је 8. Прегледни састанак уговорних страна Заједничке конвенције о сигурности управљања истрошеним горивом и сигурности управљања радиоактивним отпадом. Састанку је присуствовала и делегација БиХ у чијем саставу су били амбасадор Сталне мисије БиХ при ОЕБС, УН и другим међународним организацијама у Бечу, члан сталне мисије БиХ, директор Државне регулаторне агенције за радијациону и нуклеарну безбједност са још три члана из агенције и члан Правног тима Немања Галић. Емир Диздаревић, предсједавајући Експертског тима је 28. марта 2025. године путем електронке поште, информисао Министарство за просторно уређење, грађевинарство и екологију да на Осмом прегледном састанку, предсједавајућа Групе 2, представница Европске заједнице за атомску енергију (EURATOM) гђа Марла Луст, није дозволила да чланови БиХ делегације изнесу своје ставове и примједбе на извјештај и презентацију Републике Хрватске, нити да постављају питања делегацији Републике Хрватске. Због тога је Министарство спољне трговине и економских односа, 8. априла 2025. године, Министарству иностраних послова БиХ упутило жалбу у којој су наведени сви детаљи некоректног односа предсједавајуће Групе 2 према делегацији БиХ, тражећи да се упути Секретаријату Заједничке конвенције о сигурности управљања истрошеним горивом и сигурности управљања радиоактивним отпадом, као и предсједнику и замјеницима предсједника Осмог прегледног састанка.

Кабинет српског члана Предсједништва БиХ гђе Жељке Цвијановић, 1. априла 2025. године је службеним путем затражио од Министарства за просторно уређење, грађевинарство и екологију достављање информација о актуелним дешавањима у случају Трговска гора. Министарство је поступило по предметном захтјеву и 4. априла 2025. године и путем електронске поште, послало Информацију која обухвата активности у периоду 2015–2025. године. У прилогу Информације достављена је Резолуција, посљедњи службени акт Републике Хрватске који је достављен дипломатским путем у БиХ, као и документ Примједбе на обим и садржај Студије о утјецају на околиш за захват Центар за збрињавање радиоактивног отпада, Стратегију заштите правног интереса БиХ у вези са питањима одлагања радиоактивног отпада и истрошеног нуклеарног горива на локацији Трговска гора, те Акциони план спровођења основних геолошких истраживања за период 2023–2025. године. Министарство до данас није обавијештено о активностима које су услиједиле након достављања предметне документације.

У оквиру сарадње Министарства за просторно уређење, грађевинарство и екологију, Правног тима и експерата из француске правне канцеларије Laborde Law,  сачињена је представка за Имплементациони комитет ESPOO Конвенције, која је заједно са документацијом 1. априла 2025. године, прослијеђена Министарству спољне трговине и економских односа на хитно поступање. Актом број 07/5-21-05-1-10197-4/25 од 22. маја 2025. године Министарство иностраних послова БиХ обавијестило је Министарство спољне трговине и економских односа да је Стална мисија БиХ при УН у Женеви акт Министарства за просторно уређење, грађевинарство и екологију број 15.04-020-2134/23 од 1. априла 2025. године, заједно са документацијом и CD-ом доставила Секретаријату ESPOO Конвенције и SEA протокола 28. априла 2025. године.

У сусрет округлим столовима који су се одржавали 15. и 16. априла 2025. године у Цазину и Великој Кладуши, 15. априла 2025. године одржан је састанак на иницијативу предсједавајућег Експертског тима Емира Диздаревића у Новом Граду, којем су присуствовали чланови Експертског тима, начелник Општине Нови Град, представници Републичког Завода за геолошка истраживања, представници ИПИН д. о. о., координатор тимова за Трговску гору г. Борислав Бојић и представници Министарства за просторно, уређење, грађевинарство и екологију. Састанак је одржан поводом наставка истражних радова на локацији Млакве, Општина Нови Град, а који су службено почели 14. априла 2025. године. На састанку је такође било ријечи о потреби одржавања тематске сједнице Скупштине општине Нови Град која би била посвећена случају Трговска гора и питању одржавања референдума о противљењу изградњи нуклеарног објекта на локацији Трговска гора у потенцијално погођеним локалним заједницама.

Министарство, као контакт тачка у име БиХ за ЕSPOO Конвенцију и SEA протокол, континуирано координише активности са Федералним министарством околиша и туризма у циљу сачињавања редовног извјештаја о имплементацији ЕSPOO Конвенције за период 2022–2024. године. Ово министарство је у дијелу који се односи на тачку „Искуство у прекограничним поступцима процјене утицаја на животну средину пројеката у периоду од 2022. до 2024. године“ из Листе 1 ЕSPOO Конвенције, истакло проблематику Трговске горе као негативан примјер имплементације Конвенције, са посебним освртом на процедуру разматрања коментара БиХ на Национални програм за имплементацију Стратегије управљања радиоактивним отпадом, коришћеним изворима и истрошеним нуклеарним горивом. Познато је да су све примједбе окарактерисане ознаком „не прихвата се“ и да званичан одговор у БиХ никад није достављен.

У складу са Споразумом о успостављању специјалних и паралелних односа између Републике Србије и Републике Српске, потписаног у Бањој Луци 26. септембра 2006. године („Службени гласник Републике Србије“, број 70/07 и „Службени гласник Републике Српске“, број 60/07) којим је исказана намјера учесница у Споразуму да се успостављањем њихових специјалних паралелних односа оствари развој институционалних и свих других облика сарадње у оквиру општих и привредних услова, развој транспарентне сарадње њихових извршних, законодавних и других институција, као и опредјељење да се између учесница Споразума посебно унапређује сарадња у области заштите животне средине, на 119. сједници одржаној 22. маја 2025. године, Влада Републике Српске дала је сагласност на Меморандум о разумијевању и сарадњи у области заштите животне средине између Министарства заштите животне средине Републике Србије и Министарства за просторно уређење, грађевинарство и екологију Републике Српске. Узимајућиу обзир чињеницу да загађење животне средине има и прекограничне ефекте и да се може успјешно ријешити само у контексту блиске међународне сарадње на билатералном, регионалном и глобалном нивоу, између осталог, један од чланова Меморандума предвиђа спровођење активности савјетодавног карактера у поступцима процјене утицаја на животну средину у области заштите од нејонизујућег зрачења и управљања радиоактивним отпадом. Потписивање Меморандума о разумијевању и сарадњи у области заштите животне средине очекује се у трећем кварталу 2025. године.

У организацији ЈУ Парк природе „Уна“ и у сарадњи са општином Костајница, поводом обиљежавања Свјетског дана заштите животне средине, 5. јуна 2025. године у просторијама Општине Костајница одржан је округли сто „Изградња Центра за збрињавање радиоактивног отпада на локацији Черкезовац, Трговска гора – Опасности и изазови функционисања заштићеног подручја у условима пријетње штетног утицаја складишта радиоактивног отпада у непосредној близини Парка природе „Уна“. Поред представника Министарства за просторно уређење, грађевинарство и екологију и Министарства спољне трговине и економских односа, округлом столу су присуствовали начелници општина Костајница, Нови Град, Двор на Уни и други представници ових општина које су оснивачи ЈУ Парк природе „Уна“, посланици у Народној скупштини Републике Српске, представници Републичког завода за геолошка истраживања и друга заинтересована јавност са овог потенцијално угроженог подручја. Након одржане презентације у којој је поред природних вриједности парка природе указано на низ посљедица до којих изградња Центра може да доведе, у отвореним дискусијама изнесен је јединствен став и изражено изричито противљење намјери Републике Хрватске која упорно заобилази ставове потенцијално погођених грађана са ове стране ријеке Уне.

У духу добре и успјешне сарадње између ЈУ Парк природе „Уна“ и MC клуба Духови, 14. јуна 2025. године одржан је међународни мото-сусрет у Костајници. Уз транспаренте „Боље бити активан данас, него радиоактиван сутра“ послана је снажна порука о важности очувања овог заштићеног подручја којем пријети велика опасност.

У Министарству је 25. јуна 2025. године одржан састанак представника Спортско-риболовног савеза Републике Српске, представника локалних заједница у сливу ријеке Уне, представника риболовачких удружења и представника Министарства пољопривреде, шумарства и водопривреде с циљем успостављања што квалитетније сарадње риболовачких удружења са Парком природе „Уна“, како би се разговарало и реаговало на актуелна  дешавања у случају Трговска гора и како би се рибљи фонд у ријеци Уни и притокама у потпуности очувао. На састанку је посебна пажња посвећена активностима које Парк природе „Уна“, локалне заједнице и наведена удружења покрећу с циљем спречавања изградње нуклеарног објекта на Трговској гори, како би се сачувале  природне љепоте и богатство Уне и Поуња. Један од закључака овог конструктивног састанка представља заједничку констатацију свих учесника да је случај Трговска гора проблем свих нас који захтјева заједничко дјеловање у правцу очувања наших природних љепота и богатстава за будуће генерације.

По сазнањима из медија и са званичне странице хрватског Фонда за финансирање разградње и збрињавање радиоактивног отпада и истрошеног нуклеарног горива из Нуклеарне електране Кршко, да је на локацији бивше касарне Черкезовац почело уклањање објеката ради успостављања Центра за збрињавање радиоактивног отпада из НЕ Кршко, на иницијативу Министарства, а као резултат заједничких и усаглашених активности Експертског и Правног тима, као и надлежних институција на свим нивоима власти у БиХ, 27. јуна 2025. године Министарство спољне трговине и економских односа, званично путем Министарства спољних послова упутило је Протестну ноту хрватском Министарству спољних и европских послова и Министарству заштите околине и зелене транзиције, са захтјевом за хитну обуставу активности на локацији Черкезовац на Трговској гори. Поред протеста због спровођења грађевинских радова упућени су захтјеви да се:

* Одмах обуставе све грађевинске активности на локацији Черкезовац, укључујући уклањање објеката и све припремне радње у вези са успоставом Центра за збрињавање радиоактивног отпада;
* Хитно укључи Босна и Херцеговина у све релевантне поступке у вези са пројектом Черкезовац у складу са ESPOO конвенцијом, укључујући обавезну прекограничну процјену утицаја на животну средину;
* Хитно објаве на адекватан начин све релевантне информације о могућем прекограничном утицају предметног пројекта те спроведеним студијама у том погледу, те о свему адекватно информише релевантна јавност у Босни и Херцеговини у складу са Архушком конвенцијом;
* Омогући потпуна транспарентност и размјена информација, укључујући и по претходним захтјевима надлежних тијела Босне и Херцеговине, као и њеног невладиног сектора односно грађана, те
* Успостави заједничко тијело за праћење и управљање овим питањем са Босном и Херцеговином у складу са Еспоо конвенцијом;

На крају Протестне ноте је наведено да уколико Република Хрватска одмах не поступи у цјелости у складу са горе наведеним, Босна и Херцеговина ће искористити сва расположива правна и дипломатска средства како би заштитила своје интересе у складу са међународним правом. У моменту сачињавања ове информације, обавијештени смо од стране Министарства спољне трговине и економских односа да Протестна нота из Министарства спољних послова није прослијеђена у Републику Хрватску.

Министарствo за просторно уређење, грађевинарство и екологију је 3. јула 2025. године на основу сазнања из медија и са службене странице Министарства господарства Хрватске дошло до информације да је Министарство господарства Хрватске пустило у е-савјетовање Приједлог закона о изградњи центра за збрињавање радиоактивног отпада. Поступак е-савјетовања траје до 26. јула, а предвиђено је да се закон усвоји по хитном поступку. Наведено је да за доношење Закона по хитном поступку постоје посебно оправдани државни разлози, јер се доношењем овог закона стварају предуслови за испуњавање захтјева Међудржавног повјеренства да се што прије крене са изградњом Центра за збрињавање радиоактивног отпада и започне преузимање радиоактивног отпада из НЕ Кршко најкасније почетком 2028. године. Законом је дефинисан обухват Центра за збрињавање радиоактивног отпада у простору и јасно прецизирано да је ријеч о локацији касарне Черкезовац на Трговској гори, у општини Двор, те да ће се прихватљивост захвата Центра за збрињавање радиоактивног отпада на дијелу локације бившег војног комплекса Черкезовац оцијенити у поступку процјене утицаја захвата на околину.

Имајући у виду чињеницу да је Република Хрватска већ предузела низ конкретних активности које су већ спроведене, физичко преузимање локације, испорука опреме, уклањање појединих објеката, планирање буџетских средстава, јасно је да се у јавности локација Черкезовац само формално представља као преферентна, а да све указује да се Черкезовац третира као једина и коначна локација за изградњу Центра, иако поступак процјене утицаја на животну средину још није спроведен. Иако је Черкезовац проглашен преферентном локацијом, паралелно се доносе све суштинске одлуке и спроводе активности које су је учиниле коначном, а доношење Закона о изградњи центра за збрињавање радиоактивног отпада по хитном поступку, је још само један од доказа који указује да је коначна одлука већ донесена.

Имајући у виду конкретну пријетњу са којом се суочава Република Српска и Босна и Херцеговина и уважавајући Резолуцију коју је донијела Народна скупштина Републике Српске, истог дана упућен је акт предсједавајућим Предсједништва БиХ и Савјета министара БиХ у којем је тражено хитно поступање у складу са надлежностима, а све у циљу заштите права на живот и здравље 250.000 грађана који живе у подручју слива ријеке Уне оба ентитета.

Састанак Координационог тијела за Трговску гору одржан је 10. јула 2025. године, на којем су разматране информације о активностима Правног и Експертског тима и даљим активностима са посебним освртом на ситуацију на терену, о статусу Протестне ноте с обзиром да није из Министарства спољних послова прослијеђена у Републику Хрватску, о мјерама које је могуће предузети након што је Министарство господарства Хрватске пустило у е-савјетовање Приједлог закона о изградњи центра за збрињавање радиоактивног отпада, о научним конференцијама које ће бити организоване у Бањој Луци и Бихаћу у четвртом кварталу 2025. године, о планираном округлом столу на тему Трговска гора у Парламентарној скупштини БиХ у септембру или октобру 2025. године, о тренутним измјенама по питању Правног и Експертског тима. На овом састанку присутни су информисани да је Савјет министара на 79. сједници одржаној 27.05.2025. године донио Одлуку о престанку важења Одлуке о именовању Правног тима за израду стратегије правне заштите интереса Босне и Херцеговине у вези са питањем одлагања радиоактивног отпада и истрошеног нуклеарног горива на локацији Трговске горе („Службени гласник БиХ, број 39/25). Поред тога, подијељена је информација да је на 82. сједници одржаној 16. јуна 2025. године, Савјет министара донио Одлуку о измјени Одлуке о именовању чланова Експертског тима за праћење стања и активности у вези са проблематиком одлагања радиоактивног отпада и истрошеног нуклеарног горива на локацији Трговске горе, која још није објављена у Службеном гласнику, а која се односи на реинтеграцију три члана Правног тима у Експертски тим и да других измјена није било. О овој активности је достављена информација Одбору за заштиту животне средине Народне скупштине Републике Српске, актом од 14. јула 2025. године.

Због потребе благовременог и потпуног информисања Народне скупштине Републике Српске, од Републичког завода за геолошка истраживања и ЈЗУ Институт за јавно здравство Републике Српске, затражене су информације о до сада извршеним истражним радовима.

У информацији Републичког завода за геолошка истраживања наведено је да је Завод од октобра 2023. године организовао рад у складу са активностима дефинисаним Програмом Основних геолошких, инжењерскогеолошких и хидрогеолошких истраживања терена у циљу дефинисања утицаја одлагалишта радиоактивног отпада и истрошеног нуклеарног отпада на локацији Трговске горе, те је достављен преглед за период од јуна 2024. године до маја 2025. године.

Информација број 05/1.05/31-388/25 од 6. јуна 2025. године налази се у прилогу.

У Извјештају о мјерењу радиоактивности на подручју општине Нови Град, достављеном од ЈЗУ Институт за јавно здравство Републике Српске, наведено је да се у овој фази прикупљају подаци о стању радиоактивности, како би се на основу тих података утврдио утицај потенцијалних контаминаната на животну средину, односно утврдили параметри који могу бити индикатори радиолошке контаминације, под условом да Центар за збрињавање радиоактивног отпада уђе у своју оперативну фазу. Подручје и тачке од интереса дефинисани су у складу са смјерницама IAEA, узевши у обзир све факторе који могу да утичу на резултате мјерења.

Извјештај о мјерењу радиоактивности на подручју општине Нови Град број 500-4557-1/25 од 17. јуна 2025. године, налази се у прилогу.

За потребе израде ове информације, од јединица локалне самоуправе Нови Град, Козарска Дубица, Костајница и Крупа на Уни, затражено је достављање детаљног прегледа активности које су организоване и реализоване у протеклих 12 мјесеци у овим општинама, као и преглед активности које планирају провести до краја текуће године, са циљем спречавања Републике Хрватске да изгради нуклеарни објекат на локацији Трговска гора.

На захтјев овог министарства, број 15.04-020-2134/25. од 16. јула 2025. године, Општина Костајница је доставила информацију, број 02-020-927/25 од 22. јула 2025. године,  са циљем спречавања Републике Хрватске да изгради објекат за збрињавање радиоактивног отпада на локацији Трговска гора. У информацији Општина Костајница је навела све спроведене и будуће активности слиједом наведеног:

* Активно учествовање у спровођењу мјера које проводе надлежни органи Републике Српске,
* Активно учествовање у активностима које су организоване од стране надлежних институција,
* 4. августа 2024. године, под називом „Пловидбом против радијације“, реализована је регата на ријеци Уни,
* 5. јуна 2025. године у Костајници је одржан округли сто под називом „Изградња Центра за збрињавање радиоактивног отпада на локацији Черкезовац, Трговска гора – Опасности и изазови функционисања заштићеног подручја у условима пријетње штетног утицаја складишта радиоактивног отпада у непосредној близини Парка природе „Уна“,
* 3. августа 2025. године планирана је регата под тематским називом „Пловидбом против радијације“.

Општина Козарска Дубица је 23. јула 2025. године, доставила информацију број 01-053-43/2-25 од 23. јула 2025. године о спроведеним активностима, са циљем спречавања Републике Хрватске да изгради објекат за збрињавање радиоактивног отпада на локацији Трговска гора, у којој наводи да су активни учесници на састанцима, округлим столовима, трибинама и другим активностима које су организовале надлежне институције. У својој информацији Општина Козарска Дубица истиче важност и подржава све активности које спроводи ЈУ Парк природе „Уна“.

Општина Крупа на Уни је дописом број 02-014-116/25 од 25. јула 2025. године доставила информацију у којој наводе свакодневну присутност на терену и упознавање становништва са свим штетним последицама које објекат за складиштење радиоактивног отпада на Трговској гори може изазвати по живот људи. Такође, становништво ове општине сматра да се у наредном периоду треба одржати неки од демократских начина изражавања као што су референдум или петиција.

Начелник Општине Нови Град, дописом 01-052-315/25 од 28. јула 2025. године, описао је ангажмане као начелник општине те као члан Експертског тима, у којем је издвојио сарадњу са општинама у сливу ријеке Уне, стручним институцијама, организацијама цивилног друштва те гостовања у медијима која су кључна у информисању јавности. Истакао је да је присуствовао почетку геолошких истраживања 25. септембра 2024. године, а потом и у избору локација за бушотине те обезбјеђивао сагласност власника парцела да се бушење врши на њиховом земљишту. Састанак са представницима Унско-санског кантона одржан је 23. фебруара 2025. године на којем су учесници потврдили наставак заједничке борбе у неприхватању Републике Хрватске да изгради нуклеарни објекат на Трговској гори.

У складу са годишњом обавезом извјештавања Народне скупштине Републике Српске о предузетим активностима, ово министарство је 28. јула 2025. године, затражило изјашњење свих чланова Експертског тима на територији Републике Српске о поступању и активностима које се односе на проблематику Трговске горе о спречавању Републике Хрватске да изгради објекат за складиштење радиоактивног отпада у општини Двор која се налази на граници са Републиком Српском. За извјештајни период од годину дана, сви чланови Експертског тима су у заданом року доставили тражени извјештај.

У протеклом периоду Министарство је посветило пажњу јачању сарадње са удружењима грађана која се баве заштитом животне средине и која су дала пуну подршку у проблематици случаја Трговска гора на начин да се умреже међусобним повезивањем и сарадњом. Овдје се ради о организацијама које дјелују у Републици Српској, али и организацијама које се баве заштитом животне средине на глобалном нивоу, као што је Bankwatch, путем којих је иницирано укључивање организације Зелене акције из Републике Хрватске и познате и веома утицајне глобалне организације Greenpeace у случај Трговска гора, с обзиром да су објавили да прате рад постројења НЕ Кршко и да се изричито противе изградњи Блока 2 у НЕ Кршко. Сходно наведеном, значајно је успоставити комуникацију са најутицајнијим глобалним еколошким организацијама чија је успјешност неупитна.

Министарство је искористило прилику да у оквиру сарадње са UNEP-ом (енгл. United Nations Environmental Program) предложи одржавање расправе о проблематици случаја Трговска гора и то на начин да се одржи код резидентног представника UNEP-а у БИХ који до сада није имао конкретне активности у вези са овим случајем. Иницијатива је прихваћена, те ће након припремања детаљне  информације и доказне документације од овог органа, расправа бити организована као интерна при уреду резидентног представника UNEP у БиХ.

Размјена информација, извјештавање о предузетим активностима и плановима за дјеловање по питању Трговске горе, уведени су као редовна тачка дневног реда на сједницама Међуентитетског тијела за заштиту животне средине, којег чине именовани представници из Републике Српске, Федерације БиХ и Брчко Дистрикта. Посљедња 62. сједница одржана је 30. јуна 2025. године у Бањој Луци.

Министарство до данас није запримило на изјашњење Студију утицаја на животну средину за захват Черкезовац, која се у наредном периоду очекује из Републике Хрватске, а која је тренутно према сазнањима на контроли и прегледу код Међународне агенције за атомску енергију која врши преглед безбједносних докумената Центра за збрињавање радиоактивног отпада, а која ће бити дио Студије утицаја на животну средину за захват Черкезовац. По запримању предметне Студије она ће бити достављена на изјашњење институцијама и органима у Републици Српској и Федерацији БиХ ради давања мишљења, примједаба, коментара и сугестија које ће бити благовремено прослијеђене Републици Хрватској као прилози уз одговор на наводе Студије.

              Министарство за просторно уређење, грађевинарство и екологију ће и у наредном периоду наставити да прати све активности у Републици Хрватској, укључујући и поступке који ће се спроводити у Републици Хрватској, а све са циљем да се активирају сви правни и стручни механизми како би се трајно спријечила изградња складишта и одлагалишта радиоактивног отпада на Трговској гори. Приоритет свих институција је заштита права на живот и здравље грађана који живе у подручју слива ријеке Уне, јер је Трговска гора питање опстанка живота и здравља становништва угроженог подручја. На основу свега наведеног нема сумње да Република Хрватска одбија да сарађује и доставља информације о активностима које спроводи на својој територији у вези са изградњом нуклеарног објекта на Трговској гори, угрожавајући на тај начин животе и здравље људи у 13 општина у сливу ријеке Уне, а истовремено уноси узнемиреност за читав регион, а посебно територију БиХ.

**МИНИСТАР**

**Бојан Випотник**