

**РЕПУБЛИКА СРПСКА**

**МИНИСТАРСТВО ПРОСВЈЕТЕ И КУЛТУРЕ**

*Трг Републике Српске 1, телефон: 051/338-461, www.vladars.rs,*

*е-mail:* [*mp@mp.vladars.rs*](mailto:mp@mp.vladars.rs)

Број: 07.040/020-2796-31/24

Датум: 15. 10. 2025. године

Министарство просвјете и културе, поступајући у складу са чланом 198. став 4. Пословника Народне скупштине Републике Српске („Службени гласник Републике Српске“ број 66/20) а у вези са Закључком Народне скупштине Републике Српске број: 02/1-021-842/25 са 15. редовне сједнице, одржане дана 03.07.2025. године, а након спроведене јавне расправе о Нацрту Закона о предшколском васпитању и образовању, доставља

**ИЗВЈЕШТАЈ**

**О РЕЗУЛТАТИМА ЈАВНЕ РАСПРАВЕ О НАЦРТУ ЗАКОНА О**

**ПРЕДШКОЛСКОМ ВАСПИТАЊУ И ОБРАЗОВАЊУ**

Народна скупштина Републике Српске је на 15. редовној сједници, одржаној 03. 07.2025. године, усвојила Нацрт Закона о предшколском васпитању и образовању и донијела Закључак број: 02/1-021-842/25 од 03.07.2025. године, који је објављен у „Службеном гласнику Републике Српске“ број 58/25. Овим закључком одлучено је да се Нацрт Закона о предшколском васпитању и образовању упути на јавну расправу јер се наведеним нацртом закона уређују питања која су од посебног значаја за грађане и о којима је неопходно да се консултују органи, организације, научне и стручне институције и заинтересовани грађани.

Истим закључком задужено је Министарство просвјете и културе да у року од 30 дана организује и спроведе јавну расправу о наведеном нацрту закона и уз текст Приједлога закона Народној скупштини достави извјештај о резултатима јавне расправе са мишљењима и приједлозима изнесеним у тој расправи.

У организацији Министарства просвјете и културе јавна расправа о Нацрту закона о предшколском васпитању и образовању спроведена је у три града:

1. Град Бијељина – 22. јула 2025. године, у Великој сали градске управе Града Бијељина, а на расправи су присуствовала 24 учесника,
2. Град Источно Сарајево – 23. јула 2024. године, сала Скупштине града, Стефана Немање 14, а на расправи су присуствовала 32 учесника,
3. Град Бања Лука – 24. јула 2025. године, конференцијска сала Административног центра Владе Републике Српске, а на расправи је присуствовало 40 учесника.

На јавној расправи учествовали су: представници предшколских установа, јединица локалних самоуправа као оснивача установа, инспекцијских органа, Републичког педагошког завода, Омбудсмана за дјецу Републике Српске, представници невладиног сектора и остали заинтересовани грађани, а укупно је присуствовало 100 лица.

Приједлози који су изнесени на јавној расправи на Нацрт закона о предшколском васпитању и образовању, као и изјашњења и образложења у вези са тим приједлозима дати су кроз табеларни приказ:

|  |  |  |  |  |
| --- | --- | --- | --- | --- |
| **Ред.**  **бр.** | **ПРЕДЛАГАЧ** | **ПРИЈЕДЛОГ** | **ИЗЈАШЊЕЊЕ** | **ОБРАЗЛОЖЕЊЕ** |
| 1. | Удружење грађана „Родитељи за права дјеце“ | Члан 3. став 1. да гласи: „Предшколско васпитање и образовање је дјелатност од општег интереса за Републику која обухвата васпитање и образовање дјеце предшколског узраста, а подразумијева процес раног учења до поласка у школу уз пуно уважавање и поштовање права родитеља да се старају о подизању, васпитању и образовању своје дјеце и брину о својој дјеци прије свих других.“ | Не прихвата  се | Постојећи приједлог је шири од приједлога Удружења, јер васпитање и образовање дјеце неминовно почиње у породици, али се касније круг социјалних фактора и утицаја на дијете шири. Дужност родитеља према дјеци дефинисана је Породичним законом („Службени гласник Републике Српске“ бр. 17/23, 27/24, 20/25 и 61/25). |
| 2. | Удружење грађана „Родитељи за права дјеце“ Бијељина | Размотрити члан 4. у којем је дефинисано да је циљ предшколског васпитања и образовања учење засновано на искуству и интересовањима, а да је изостављено учење кроз игру. | Не прихвата се | Ефекти раног учења, уобличени у раном искуству, имају очигледну важност у погледу континуираног трансфера наученог на касније учење које траје читав живот. Учење кроз игру је само један метод раног учења, поред методе дјеловања специфично уређеном средином и проблемске методе. Такође, дијете, поред игре, искуства стиче и кроз свакодневне животне и учеће активности. |
| 3. | Удружење грађана „Родитељи за права дјеце“ | Члан 4. потребно је измијенити на начин да гласи:  „Циљ предшколског васпитања и образовања у Републици је подстицање цјеловитог развоја дјетета кроз активности примјерене узрасту, засноване на непосредном искуству, игри и интересовањима дјетета, уз поштовање његових права и пуно уважавање васпитно-образовне улоге и права родитеља.“ | Не прихвата  се | Дефинисана одредба у важећем Закону чврсто је утемељена на ставовима струке. Академска заједница није предлагала нову дефиницију циља предшколског васпитања и образовања. |
| 4. | Удружење грађана „Родитељи за права дјеце“ Бијељина | Размотрити члан 5. тачка 4. којом је прописано да је један од задатака његовање осјећаја припадности, идентитета и континуитета са духовном и културном баштином окружења, ослоњеног на традицију и културну баштину заједнице европских народа - са непотребним нагласком на заједницу европских народа. | Прихвата се | Формулација „заједница европских народа“ није најјаснија, те је иста додатно прецизирана на начин да је један од задатка његовање сопствене духовне и културне баштине, а у складу са породичним, друштвеним и културним вриједностима, развијајући осјећај припадности породици и заједници. |
| 5. | Удружење грађана „Родитељи за права дјеце“ Бијељина | Размотрити дефиницију тачке 6. истог члана: „разоткривање и унапређење услова за стваралаштво и изражавање путем различитих медија“ јер треба имати у виду негативан утицај и лаку доступност медија – друштевних мрежа, одређених музичких праваца и видео снимака са спорним садржајима непримјерених дјечијем узрасту. | Прихвата се | Ријечи „путем различитих медија“ брисати. |
| 6. | Удружење грађана „Родитељи за права дјеце“ Бијељина | Размотрити члан 6. тачка 3. којом се дефинише да се предшколским васпитањем обезбјеђује социјална интервенција усмјерена ка мање подстицајним условима у заједници. | Прихвата се | Ријеч „социјалне“ брисати. |
| 7. | Удружење грађана „Родитељи за права дјеце“ | У члану 6. у дијелу става 3. „допринос породичном васпитању и социјалне интервенције усмјерене ка мање подстицајним условима у заједници уз поштивање најбољих дјечјих интереса“, потребно је уз социјалне интервенције додати „на захтјев родитеља“. | Не прихвата  се | Већ кориговано на захтјев, те је брисана ријеч „социјалне“. |
| 8. | Удружење грађана „Родитељи за права дјеце“ | Став 5. члана 7. треба преформулисати на начин да гласи:  „Исхрана, њега, превентивно-здравствена и социјална заштита дјеце предшколског узраста обезбјеђују се у складу са законом и уз обавезну сагласност родитеља, осим у случајевима хитне мјере ради заштите живота и здравља дјетета, о чему се родитељи без одлагања обавјештавају.“ | Не прихвата  се | Наведени приједлог је подзаконска материја те ће се поступања у установи дефинисати Правилником о начину остваривања исхране, његе, превентивно-здравствене и социјалне заштите дјеце у предшколској установи, те исти није потребно детаљније прописивати Законом. Стандарди и нормативи исхране чине основ правилног планирања, организовања и контроле исхране у установи и одређују се, између осталих елемената, и на основу специфичних потреба дјетета у исхрани узрокованих одређеном болешћу за шта је родитељ дужан да донесе налаз и мишљење педијатра о клинички и лабораторијски потврђеној болести да би се у складу са дијагнозом ускладили и израдили јеловници за специфичну болест. Васпитач и здравствени радник у установи свакодневно прате здравствено стање дјетета, те установа обавјештава родитеље о тренутним тјелесним и другим промјенама код дјетета и по потреби позива надлежну здравствену установу и надлежног педијатра. Приликом уписа дјетета у установу и приликом сазнања за било коју промјену у погледу здравственог стања, специфичностима у погледу начина остваривања исхране или других потреба дјетета родитељ је дужан да информише установу. |
| 9. | Удружење грађана „Родитељи за права дјеце“ | У члану 7. додати ст. 6. који може да гласи:  „Превентивно-здравствена заштита у смислу овог закона обухвата праћење раста и развоја, здравствено-хигијенске мјере и промоцију здравља дјеце, али не обухвата непосредно спровођење нити једне превентивне или друге медицинске мјере, која се врши у надлежним здравственим установама.“ | Прихвата се | Прихвата се примједба да се приликом дефинисања одредби које се односе на превентивно-здравствену заштиту иста јасније дефинише с циљем јаснијег разумијевања у примјени. |
| 10. | Удружење грађана „Родитељи за права дјеце“ | У члану 8. став 2. и члану 73. став 4. потребно је брисати Протокол за заштиту дјеце од насиља, занемаривања и злостављања јер је то акт ниже правне снаге који се доноси ван парламента и прописаних процедура усвајања закона, те му се интегрисањем у текст закона не може дати већи правни значај од онога који фактички има. | Не прихвата  се | Да би се донио одређени акт ниже правне снаге (правилник, упутство, протокол) мора постојати упориште у закону као вишем правном акту. |
| 11. | ПУ клуб за дјецу „Нова радост“ Источна Илиџа | Да се пропише посебно Савјетодавно тијело које се може формирати на нивоу регија.  (Глава II- чл. 9, 10, 11.) | Не прихвата  се | Јединице локалних самоуправа с циљем унапређења рада предшколских установа могу на основу других закона формирати савјете, што се у пракси и реализује. |
| 12. | Удружење грађана „Родитељи за права дјеце“ | Оснивање Савјета за развој предшколског, основног и средњег васпитања и образовања и образовања одраслих је беспотребно и представља само оптерећење за буџет, а те послове већ обавља, односно требало би да обавља Републички педагошки завод.  Глава II чл. 9, 10, 11. | Не прихвата  се | Савјет као независно савјетодавно тијело треба да ради на унапређењу квалитета васпитања и образовања независно од органа управе те ће се у складу с тим брисати приједлог да један од чланова Савјета буде и представник Републичког педагошког завода. |
| 13. | Предшколска установа Дјечији вртић „Мики Маус“ Бања Лука | Могућност формирања Савјета за развој предшколског васпитања и образовања на локалном нивоу, као радно тијело Скупштине општине или града. Савјет ће бројати девет чланова и исти ће чинити представници јавних и приватних предшколских установа, локалне заједнице, еминентних стручњака из ове области и биће бирани на период од четири године; Средства за рад обезбиједиће се у буџету јединице локалне самоуправе, а административне послове ће обављати лице запослено у управи тих јединица. Глава II чл. 9-11 | Не прихвата  се | Јединице локалних самоуправа с циљем унапређења рада предшколских установа могу на основу других закона формирати савјете, што се у пракси и реализује. |
| 14. | Удружење грађана „Родитељи за права дјеце“ | Центри за социјални рад имају законска овлашћења у области надзора над вршењем родитељског права и интервенције у случајевима занемаривања дјетета. Уколико исти орган обавља и предшколски програм, без јасне подјеле функција, може доћи до конфликта улога и осјећаја да се родитељи налазе под сталним надзором, што може обесхрабрити укључивање дјеце у предшколски програм.  Члан 12. став 7. | Не прихвата  се | Ово законско рјешење је позитивно утицало на могућност организовања предшколског васпитања и образовања у малим срединама , у којима не постоје предшколске установе, будући да је овим рјешењем олакшан поступак те смањени финансијски издаци оснивачу, односно није потребно оснивати ново правно лице, већ се у склопу постојећег правног лица региструје дјелатност предшколског образовања уколико се испуне прописани услови за обављање наведене дјелатности. У пракси се већ пет година успјешно реализује предшколски програм у три јединице локалних самоуправа у установама социјалне заштите. |
| 15. | Удружење грађана „Родитељи за права дјеце“ | У члану 17. Потребно је додатни став 4. који треба да гласи: „О свим промјенама у току обављања дјелатности, а нарочито оснивача или других услова које закон прописује а који могу бити од утицаја на дјецу, оснивач предшколске установе или установа из члана 12. ст. 6. или 7. овог закона дужна је о насталим измјенама благовремено информисати родитеље.“ | Прихвата се | Због најбољег интереса дјетета и родитеља и због правовременог дјеловања, примједба је оправдана. |
| 16. | Удружење грађана „Родитељи за права дјеце“ | У члану 18. нису јасно разграничене разлике између вртића и клуба за дјецу, осим флексибилности у погледу просторних услова и забране коришћења назива „вртић“ у називу клуба за дјецу. Нацрт оставља правну празнину јер педагошка улога клуба за дјецу није јасно дефинисана, као ни ангажовање стручних кадрова, већ нацрт само упућује на нормативе и стандарде. | Не прихвата  се | Законом је прописано да се дјечји вртић оснива у простору одговарајуће намјене, а „клуб за дјецу“ у прилагођеним стамбеним или пословним објектима. Могућност оснивања предшколских установа организационог облика клуб за дјецу прописана је с циљем олакшања процедуре регистрације за рад. Поред разлика у организационом смислу (да ли дјелатност обављају у намјенски грађеном објекту или у прилагођеном објекту који има дозволу за употребу) у погледу власништва и начину финансирања, све предшколске установе, и дјечији вртићи и клубови за дјецу, су на исти начин укључене у систем, посебно говорећи о примјени програма предшколског васпитања и образовања, ангажованим кадровима за примјену програма, те стандардима и нормативима за опремање простора предшколске установе. |
| 17. | Удружење грађана „Родитељи за права дјеце“ | Члан 19. став 6. предвиђа: „Привредно друштво, односно самостални предузетник који у сједишту или организационој јединици обавља дјелатности различите од дјелатности играонице, а на овим мјестима намјерава почети обављање дјелатности играонице, није у обавези да играоницу региструје као посебну организациону јединицу.“  Ова одредба је спорна јер привредно друштво или самостални предузетник, чија је основна дјелатност организација рада кладионица и коцкарница, може несметано почети обављање дјелатности играонице, без обавезе да је региструје као посебну организациону јединицу. То ствара безбједносни ризик за дјецу због близине неприкладних дјелатности и изостанка адекватне контроле јер приликом инспекцијског надзора видљива је само основна дјелатност, не и дјелатност играонице.  Потребно је прописати обавезу регистрације играонице као посебне организационе јединице ако је основна дјелатност неспојива радом са дјецом. | Прихвата се | Оправдана је примједба прописивања обавезе регистрације играонице као посебне организационе јединице ако је основна дјелатност неспојива са радом са дјецом. |
| 18. | Удружење грађана „Родитељи за права дјеце“ | Члан 20.  Прописује употребу видео надзора у предшколским установама. У вези са тим, неопходно је:  -прецизирати у закону да видео-надзор није дозвољен у просторијама гдје се дјеца пресвлаче или у тоалетима;  -увести обавезу обавјештавања родитеља о видео надзору и постављања обавјештења на видним мјестима;  -дефинисати рок чувања снимака, лица са приступом и обавезу вођења евиденције о приступу и разлозима приступа снимцима;  -предвидјети санкције за злоупотребу видео-надзора и података о дјеци, као и санкције за она правна лица која не предузму мјере заштите приватности дјеце сходно закону о заштити личних података БиХ. | Не прихвата  се | Наведено је подзаконска материја те ће се Правилником о стандардима и нормативима за област предшколског васпитања и образовања прописати процедура употребе видео надзора у предшколским установама. |
| 19. | Удружење грађана „Родитељи за права дјеце“ | У члан 26. додати два нова става:  „Прије почетка примјене сваког новог предшколског програма, установа је дужна доставити програм на стручну процјену и сагласност Републичком педагошком заводу, који у сарадњи са Министарством, врши стручну евалуацију и даје мишљење о усклађености програма са цјеловитим развојним програмом, педагошким стандардима и нормативима.“  „Након стручне евалуације у сарадњи са Министарством, мишљење Завода се објављује јавно ради прибављања мишљења и сугестија стручне јавности, родитеља, удружења грађана и других заинтересованих лица, након чега се може почети са његовом примјеном“  „Предшколски програм мора бити јавно доступан родитељима током цијелог времена његове примјене, о његовим измјенама родитељи морају бити благовремено обавијештени“. | Не прихвата  се | Процедура доношења свих подзаконских аката, па тако и Правилника о програму предшколског васпитања и образовања врши се у складу са Смјерницама за поступање републичких органа управе о учешћу јавности и консултацијама у изради закона. Министарство јавно објављује нацрт правилника како би био доступан свим заинтересованим ради давања евентуалних мишљења и приједлога, те се тражи мишљење стручне јавности и заинтересованих лица. |
| 20. | Удружење грађана „Родитељи за права дјеце“ | Члан 28.  Прописује да специјализоване програме које „воде обучена физичка лица или правна лица регистрована за обављање дјелатности у области васпитања“. Ова одредба уводи правну несигурност јер није прецизирано да и та лица морају испуњавати услове из члана 73. став 1. нацрта. Та лица се ангажују, нису у радном односу, те се на њих овај члан не може примијенити.  У интересу правне сигурности и заштите најбољих интереса дјеце, члан 28. допунити ставом који ће јасно прописати услове које лица морају испунити (физичка и лица која се ангажују из другог правног лица регистрованог за обављање дјелатности у области васпитања):  - да имају одговарајуће образовање, лиценцу или сертификат из области програма који реализују,  - да су психофизички способна за рад са дјецом, што се доказује љекарским увјерењем не старијим од шест мјесеци,  - да нису правоснажно осуђивана за кривична дјела против слобода и права грађана, службене дужности, полног интегритета, сексуалног злостављања и искориштавања дјетета, нити да се воде у Регистру лица правоснажно осуђених за кривична дјела сексуалне злоупотребе и искориштавања дјеце,  - да су упозната са основним правилима педагошког рада и заштите безбједности и права дјеце у складу са актом установе. | Прихвата се | Оправдана примједба да се у члану 28. Приједлога Закона наведу прецизнији услови које треба да испуњавају лица која ће бити ангажована за реализацију специјализованог програма. |
| 21. | Удружење грађана „Родитељи за права дјеце“ | У члану 29. у ставу 2. додати „Мјере у оквиру програма из става 1. овог члана доноси директор установе непосредно по наступању елементарне непогоде и о томе обавјештава оснивача, Министарство и родитеље.“  У члану 29. додати ставове:  „Компензациони програм мора садржати мјере које се односе искључиво на подршку дјетету и подстицање развоја у природном окружењу, без интервенција у породични живот које би задирaле у права родитеља.“  „Интервентне и компензационе програме могу реализовати само лица која испуњавају услове за рад у предшколским установама.“  „За спровођење интервентних и компензационих програма, установа мора имати изричиту, писмену сагласност родитеља.“ | Прихвата се | У члану 29. став 2. прихвата се сугестија да се и родитељи упознају са мјером коју донесе директор у случају елементарне или друге непогоде.  Ставови који су предложени да се додају дефинисаће се у чл. 72, 73. Закона.  Поред наведеног, сви предшколски програми се спроводе уз сагласност родитеља будући да установа закључује уговор са родитељем као корисником услуге. |
| 22. | Омбудсман за дјецу Републике Српске | Да се врши провјера да ли се лица која спроводе Програм за дјецу пред полазак у школу и специјализоване програме воде у Регистру лица правоснажно осуђених за кривична дјела сексуалне злоупотребе и искоришћавања дјеце. (члан 30. став 4. и члан 28) | Прихвата се | Оправдана је примједба прецизнијег прописивања услова које треба да испуњавају лица ангажована за реализацију Програма за дјецу пред полазак у школу. |
| 23. | ПУ клуб за дјецу „Корак по корак“ Бања Лука | Прописати да дјеца школског узраста која похађају установу која спроводи продужени боравак не требају достављати лабораторијске налазе који садрже брис носа, грла, налаз столице приликом уписа дјеце у ову установу. (Члан 36, члан 33.) | Прихвата се | Имајући у виду да дјеца која похађају продужени боравак у школи не достављају лабораторијске налазе приликом уписа у продужени боравак, примједба оправдана, те је потребно дефинисати и овим законом упис у продуженом боравку на исти начин. |
| 24. | Удружење грађана „Родитељи за права дјеце“ | Да се упис дјеце у установе искључиво врши на основу штампане документације. (члан 36) | Не прихвата  се | Дигитализација омогућава брже и прецизније уношење података, бољу организацију и доступност података. |
| 25. | ПУ Клуб за дјецу „Коцкалоне“ Источна Илиџа | У члану 36. брисати да се упис дјеце у установу врши на основу љекарског увјерења који садржи вакцинални статус дјетета. | Прихвата  се | Примједба је прихваћена, те ће се упис дјеце у установу вршити на основу љекарског увјерења којим ће се навести да су испуњени услови за боравак дјетета у колективу у складу са прописима којима се уређује здравствена заштита и заштита становништва од заразних болести. |
| 26. | Републички педагошки завод | Члан 36. - да предност при упису у предшколску установу имају и дјеца чији родитељи представљају Републику Српску на међународном нивоу, попут нпр. професионалних спортиста, а који су често одсутни од куће. | Не прихвата  се | Примједба није оправдана будући да предност при упису у предшколску установу треба дати дјеци на чији развој утицај средине највише позитивно утиче узимајући у обзир истраживања науке која говоре да стимулисање правилног раста и развоја дјеце, са посебним нагласком на угрожену дјецу на коју подршка средине и усмјерене стимулације имају већи утицај. Такође, увођење оваквог критеријума било би супротно принципу једнакости и недискриминације. Наиме, члан 10. Устава Републике Српске и члан 4. Закона о забрани дискриминације („Службени гласник БиХ“ бр. 59/09 и 66/16) гарантују једнака права свим грађанима, без привилеговања по основу занимања или друштвеног статуса родитеља.  Давање предности дјеци по овом основу довело би до дискриминације остале дјеце и њихових породица, што је неприхватљиво у систему предшколског васпитања и образовања. Критеријуми за упис морају бити засновани на општим, једнаким и социјално праведним основама, а не на специфичном занимању или ангажману родитеља. |
| 27. | Удружење грађана „Родитељи за права дјеце“ | У члану 38. додати нови став:  „Предшколска установа врши активности исхране, његе и превентивно-здравствене заштите дјеце само у обиму неопходном за очување здравља и безбједности дјеце док бораве у установи, уз информисани пристанак и сагласност родитеља за сваку хитну медицинску мјеру и обраду осјетљивих података које установа прикупи на овај начин.“ | Не прихвата  се | Наведена сугестија биће разрађена Правилником о условима и начину остваривања исхране, његе, превентивно-здравствене и социјалне заштите дјеце у предшколској установи. |
| 28. | ПУ клуб за дјецу „Корак по корак“ Бања Лука | Прописати да дјеца школског узраста која похађају установу која спроводи продужени боравак не требају бити осигурана јер су осигурана у школи дјеце. (Члан 39. и 33. ) | Прихвата се | Имајући у виду да су дјеца осигурана у школи на 24 часа дневно, примједба се прихвата. |
| 29. | Савез општина и градова Републике Српске | Да се у члану 43. став 3. тачка 1. ријеч „девет“ замијени са ријечју „шест“, односно да се узрасни период за јасличке групе рачуна од шест мјесеци старости, а да одлуку о могућности пријема дјеце процјењује установа у зависности од услова. | Не прихвата се | Наведена одредба је предложена с циљем усклађивања са одредбама Закона о раду, којим је дефинисано да породиљско одсуство траје годину дана о чему говори и чињеница да је од преко 18.000 дјеце укључене у неки од предшколских програма укључено само 17 дјеце које није напунило годину дана. |
| 30. | Градска управа Града Бијељина | Члан 43. став 7- Смањење броја дјеце у васпитним групама. | Не прихвата се | Иако је педагошки разумљива примједба, због великог броја дјеце која су на „листи чекања“ (преко 4.000 дјеце) за упис у предшколску установу, ова примједба није прихваћена, јер би се прихватањем исте „листа чекања“ додатно повећала. |
| 31. | Удружење грађана „Родитељи за права дјеце“ | Члан 47. допунити клаузулом о информисаности и сагласности родитеља да њихова дјеца учествују у реализацији програма, пројеката, истраживања или других активности невладиних организација, установа или физичких лица. | Не прихвата  се | Наведена сугестија биће разрађена Упутством о етичком кодексу током реализације програма, пројеката и истраживања са дјецом предшколског узраста. |
| 32. | ПУ Клуб за дјецу „Данило“ Бања Лука | У јасличким групама васпитно-образовни рад у тиму, поред обавезног васпитача обављају и медицински техничари. (чл. 49) | Не прихвата  се | Медицински техничари могу радити на пословима превентивно-здравствене заштите дјеце, а не на пословима васпитања и образовања, за што су школовани васпитачи. |
| 33. | Удружење грађана „Родитељи за права дјеце“ | У члану 50. додати нове ставове:  „Аналитичко-истраживачки рад психолога мора се спроводити уз примјену мјера заштите личних података у складу са Законом о заштити личних података БиХ, уз обавезну анонимизацију и псеудонимизацију података при изради аналитичких и статистичких извјештаја.“  „Укључивање података дјетета у интерна или екстерна истраживања могуће је само уз претходну писану сагласност родитеља или старатеља.“  „Психолошка документација и подаци који садрже осјетљиве личне податке малољетних лица чувају се одвојено, са ограниченим приступом и евиденцијом приступа, и бришу се по истеку рока утврђеног правилником предшколске установе, у складу са прописима о заштити личних података.“ | Не прихвата  се | Наведена сугестија прописаће се Упутством о етичком кодексу током реализације програма, пројеката и истраживања са дјецом предшколског узраста.  Такође, наведена сугестија се не може дефинисати наведеним чланом, јер тај члан дефинише подручја рада васпитача и стручних сарадника. |
| 34. | Удружење грађана „Родитељи за права дјеце“ | У члану 50. став 6. тачка 8. који регулише подручје рада социјалног радника додати тачку 9. која гласи: „Аналитичко-истраживачки рад, документовање и евиденција у области социјалне заштите дјеце врши се уз примјену мјера заштите личних података у складу са Законом о заштити личних података БиХ, уз анонимизацију података у извјештајима, ограничен приступ осјетљивим подацима и писану сагласност родитеља за кориштење података дјетета у истраживачке сврхе.“ | Не прихвата  се | Наведена сугестија биће разрађена Упутством о етичком кодексу током реализације програма, пројеката и истраживања са дјецом предшколског узраста. Наведена сугестија се не може дефинисати наведеним чланом, јер тај члан дефинише подручја рада васпитача и стручних сарадника. |
| 35. | Удружење грађана „Родитељи за права дјеце“ Бијељина | Да лица са завршеном Педагошком академијом могу обављати послове у предшколској установи (члан 53). | Не прихвата се | Законом из 2015. године остављен је рок од шест година да се лица са вишом стручном спремом дошколују и стекну високу стручну спрему. Лица затечена на радним мјестима са више од 20 година стажа могу остати у радном односу до стицања услова за одлазак у пензију, док се нова лица са завршеном вишом стручном спремом не могу примати у радни однос. |
| 36. | Град Бијељина – Одјељење за друштвене дјелатности | Да се у члану 55. дода „Васпитно-образовни радник добитник Светосавске награде, а који има најмање 10 година радног искуства на васпитно-образовним пословима стиче звање савјетника, а уколико има најмање 15 година радног искуства на васпитно-образовним пословима стиче звање вишег савјетника.“ | Не прихвата се | Критеријуми за добитника Светосавске награде из члана 56. и критеријуми за стицање стручних звања су врло слични, те стога лице које испуњава условe за стицање звања из члана 55. Нацрта Закона испуњава услове и за добијање Светосавске награде и може бити предложено за добитника награде. |
| 37. | Предшколска установа Дјечији вртић „Мики Маус“ Бања Лука | Прописати број медицинских техничара у односу на број дјеце која похађају предшколску установу. (чл. 57) | Не прихвата  се | Норматив за број ангажованих медицинских техничара је материја подзаконских аката. |
| 38. | Удружење грађана „Родитељи за права дјеце“ | Члан 57. широко поставља задатке здравственог радника, те је нужно нагласити да су задаци у дијелу који се тиче бриге о дјеци ограничени само на очување здравља и безбједности дјеце док бораве у установи, уз информисани пристанак и сагласност родитеља за сваку врсту антропометријских мјерења и прикупљања података о расту и развоју дјеце. | Не прихвата  се | Наведена сугестија биће разрађена Правилником о условима и начину остваривања исхране, његе, превентивно-здравствене и социјалне заштите дјеце у предшколској установи. |
| 39. | Јавна предшколска установа „Трол“ Дервента | Да се поред сарадника за васпитача уврсти и асистент за дијете са сметњама у развоју. Кључне разлике између ова два лица су: да сарадник за васпитача пружа подршку и општу помоћ васпитачу у раду са цијелом васпитном групом, а да асистент пружа техничку подршку дјетету са сметњама у развоју, односно да је његова улога инклузивна и индивидуална. (члан 60) | Не прихвата  се | Сарадник за васпитача је лице које пружа оперативну подршку васпитачу при реализацији дневних активности у васпитној групи коју похађа дијете са сметњама у развоју, али и самом дјетету. Није оправдано ангажовање асистента за свако појединачно дијете које има сметње у развоју у предшколском узрасту. |
| 40. | Омбудсман за дјецу Републике Српске | Дефинисати ко ће сносити трошкове финансирања сарадника за васпитача уколико васпитну групу похађа дијете са сметњама у развоју – родитељи или установа, односно оснивач установе. (члан 60) | Прихвата се | Примједба је прихваћена те ће се „у случају да је налазом и мишљењем стручне комисије предложено ангажовање лица за подршку дјетету са сметњама у развоју установа ће затражити сагласност оснивача за обезбјеђивање средстава за његовo ангажовање.“ |
| 41. | Удружење грађана „Родитељи за права дјеце“ | У члану 61. став 2. тачка 2. послове рачуновође обавља лице које има „стручно звање у области друштвене науке, пословање и администрација и право, поље пословање и администрација.“  Рачуноводствене послове обављају лица која су завршила економски или факултет у области менаџмента и та лица имају стручна звања о области друштвене науке, економија и пословање.  Ова напомена је више техничке природе јер приликом расписивања конкурса може доћи до тешкоћа јер поље администрација и право не постоји у економским наукама. | Прихвата се | Дефинисаће се као и у важећем закону да послове секретара обавља лице које има стручно звање у одређеној области – правни факултет, а да ће послове рачуновође обављати лице са завршеним првим циклусом студијског програма економије, финансија или рачуноводства. |
| 42. | Републичка управа за инспекцијске послове | Прецизније дефинисати став 4. и став 5. члана 66. Нацрта Закона, односно прецизирати и појаснити да у случају када се на јавни конкурс за пријем васпитача не пријави лице у складу са чланом 49. и чланом 53. став 1. овог Закона, установа поново расписује јавни конкурс за пријем васпитача на одређено вријеме на који се могу пријавити и лица која испуњавају услове за рад на мјесту стручног сарадника или наставника разредне наставе. | Прихвата се | На овај начин прецизније ће се дефинисати пријем стручног сарадника или наставника разредне наставе на пословима васпитача. Такође, Приједлогом Закона прописаће се да ће се на питања из радног односа која нису уређена овим Законом примјењивати закон којим се прописују радни односи. |
| 43. | Предшколска установа – клуб за дјецу „Срећа“ Бања Лука | Могућност продужетка рока за завршетак студијског програма за предшколско васпитање и образовање за наставнике разредне наставе и стручне сараднике, будући да је Нацртом Закона дефинисано да наведена лица могу да раде на радном мјесту васпитача и да су дужни у року од двије године стећи звање дипломираног васпитача. (члан 66. став 4.) | Не прихвата  се | На основу става академске заједнице за образовање васпитача и стручних сарадника утврђен је рок који је и предложен у Нацрту Закона. |
| 44. | Предшколска установа – клуб за дјецу „Совице“ Бања Лука | У ставу 5. члана 66. Нацрта Закона, поред наведених лица, додати и професор филозофије. | Не прихвата  се | Правилником  о областима образовања („Службени гласник Републике Српске“ број 64/21) дефинисана је номенклатура поља образовања и  дисциплина образовања унутар области образовања, на основу које је „филозофија“ сврстана у Поље образовања „Хуманистика“, док су педагогија, психологија, социјални рад разврстани у Поље образовања „Друштвене науке“. |
| 45. | ПУ Клуб за дјецу „Мали принц“ Угљевик | Члан 66. став 7. „Установе које ангажују лица из става 4. овог члана дужне су осигурати континуирану подршку и надзор рада од стране квалификованих васпитача.“ Потребно је прописати да ли стручно вијеће или директор именују особу која ће осигурати континуирану подршку и надзор рада од стране квалификованих васпитача лицима из члана 66. став 4. Закона. | Прихвата се | На овај начин прецизније ће се дефинисати начин пружања подршке неквалификованом раднику. (Директор доноси одлуку о именовању лица за подршку лицима из члана 66. став 4.) |
| 46. | Удружење васпитача и стручних сарадника Републике Српске | Допунити члан 75. став 4. тачка 1. тако да послодавац не може отказати уговор о раду раднику који не поштује радну дисциплину, и то ако његово понашање представља радњу извршења кривичног дјела учињеног на раду и у вези са радом, независно од тога да ли је против радника покренут кривични поступак за кривично дјело. | Не прихвата се | Примједба није прихваћена будући да Законом није прописано да ће послодавац отказати уговор о раду раднику који не поштује радну дисциплину, већ да ће радника удаљити са посла до окончања поступка који се спроводи пред надлежним органима. |
| 47. | Удружење грађана „Родитељи за права дјеце“ Бијељина | Дигитализација васпитно-образовног система је додатно оптерећивање васпитно-образовних радника и трошење времена и људских ресурса за попуњавање истих података два пута (у папирном облику и електронском облику). (члан 81.) | Не прихвата  се | Дигитални алати помажу у анализирању података и процјени успјешности педагошких метода; омогућавају брже и прецизније уношење података; боља организација и доступност података. |
| 48. | Удружење грађана „Родитељи за права дјеце“ | Да вођење педагошке документације буде у штампаном облику, због заштите података дјеце и родитеља и у складу са Законом о заштити личних података. (члан 81) | Не прихвата  се | Увид у личне податке дјеце имају само предшколске установе које у складу са обрасцима прописаним Правилником о педагошкој документацији имају законско право да обрађују личне податке дјеце. Наведено је у сагласности са прописима о заштити личних података. |
| 49. | Удружење грађана „Родитељи за права дјеце“ | Члан 81. прописује вођење педагошке документације у писаном и електронском облику. Педагошка документација обухвата личне, повјерљиве и осјетљиве податке о дјеци, те за електронско вођење документације важи све наведено и за електронски упис, и то:  -Израду процјене утицаја на приватност;  -Успостављање посебних техничких и организационих мјера заштите;  -Формализовану и документовану сагласност родитеља за сваки унос података у различите видове евиденције.  -Потребно је на захтјев родитеља омогућити брисање свих личних и повјерљивих података о дјетету са чијом електронском обрадом родитељи нису сагласни. | Прихвата се | Примједба се прихвата, те ће се приликом уношења података у педагошку документацију водити брига о приватности дјетета и породице у складу са прописима којима се уређује заштита личних података у Републици Српској. |
| 50. | Републички педагошки завод (РПЗ) | У члану 83. став 2. извршити измјену тако да тим за самовредновање рада предшколске установе има најмање пет, а највише 15 чланова из реда васпитача, стручних сарадника, родитеља или оснивача установе. | Прихвата се | Будући да су започете активности у вези са вредновањем квалитета рада предшколске установе уочено је да је за провођење самовредновања потребан већи број чланова тима од предложеног. |
| 51. | Удружење васпитача и стручних сарадника Републике Српске | Члан 87. став 2. брисати да се за директора, односно вршиоца дужности именује дипломирани правник и дипломирани економиста. | Не прихвата се | Тренутно је 14 директора јавних предшколских установа са звањем дипломирани правник или економиста. Такође, оснивачи предшколских установа именују директоре, а у претходном периоду није вршена анализа квалитета рада директора да би ова примједба била оправдана. Након анализе моћи ће се аргументовано приступити измјени предметне одредбе. |
| 52. | Удружење грађана „Родитељи за права дјеце“ | У члану 89. став 1. тачка 16. (надлежности директора) треба да стоји:  „обезбјеђује услове за заштиту права дјетета, заштиту здравља и његове безбједности и сигурности у предшколској установи“.  Став 1. тачка 24. треба да стоји: „о сваком кршењу права дјеце, посебно о свим облицима насиља над дјецом, одмах обавјештава родитеља/е и надлежне институције“. | Прихвата се | Примједба се прихвата будући да је неопходно да се о сваком кршењу права дјеце, посебно о свим облицима насиља над дјецом обавијесте и родитељи, поред већ прописане одредбе на основу које директор установе обезбјеђује услове за заштиту права дјетета, заштиту здравља и његове безбједности и сигурности. |
| 53. | ПУ клуб за дјецу „Нова радост“ Источна Илиџа | У члану 93. Нацрта Закона да се дода нови став који ће дефинисати могућност формирања регионалних актива директора. | Прихвата се | Узимајући у обзир да се повећава број ПУ, примједба је оправдана, те активи могу да међусобно сарађују. |
| 54. | Удружење грађана „Родитељи за права дјеце“ | Чланови 96, 97. и 98. - Увести обавезу да управни одбор разматра мишљење Савјета родитеља прије доношења одлука о кључним питањима (програм рада, исхрана, здравствена заштита, безбједност)  - Прописати обавезно достављање извјештаја и дневног реда управног одбора Савјету родитеља ради правовременог реаговања.  - Омогућити присуство представника Савјета родитеља на сједницама управног одбора са правом дискусије (без или са ограниченим правом гласа).  - Прописати увођење обавезе консултативне јавне расправе са родитељима прије увођења нових програма или значајних измјена у раду установе.  - Дефинисати рокове за одговор управног одбора на иницијативе Савјета родитеља, што би повећало ефективност комуникације.  Додати став да у оним предшколским установама у којима није формиран Савјет као посебно тијело, родитељи морају бити обавијештени на други начин о свим битним питањима из домена рада и управљања предшколском установом и мора има се омогућити активно учешће у битним одлукама које се непосредно тичу дјеце. | Прихвата се | У надлежности управног одбора биће дефинисано да исти разматра и приједлоге Савјета родитеља.  Надаље, чланом 97. Нацрта закона већ је дефинисано да Савјет родитеља  кандидује представника родитеља у Управни одбор, те је тиме Савјет упознат са радом управног одбора и учествује у доношењу одлука Управног одбора. Савјет родитеља своје приједлоге, питања и ставове упућује управном одбору, директору и стручним тијелима установе. Такође, Законом је прописано да родитељи имају право да оснују Савјет родитеља, а предшколска установа има обавезу да им у томе помогне. |
| 55. | ПУ Клуб за дјецу „Melissaki“ Котор Варош | Да приватне установе добијају субвенције и подршку од Републике и локалних власти.  Глава IX чл. 100, 104. | Не прихвата  се | У Републици Српској постоје 93 приватне ПУ са различитим начином организовања, величином и начином рада. Нацртом Закона је већ прописано да јединица локалне самоуправе може учествовати у финансирању ПУ (члан 106, став 7). |
| 56. | Савез општина и градова Републике Српске | – У члану 106. додаје се нови члан 8, који гласи: „У изразито неразвијеним јединицама локалне самоуправе, Министарство може обезбиједити додатна средства за суфинансирање боравка све дјеце у предшколским установама, у складу са финансијским могућностима буџета Републике“. | Прихвата се | На основу мишљења Министарства финансија прихваћен је приједлог да Министарство може у складу са усвојеним буџетом путем трансфера обезбиједити средства за суфинансирање рада предшколских установа чији је оснивач јединица локалне самоуправе и установа из члана 12. ст. 6 и 7, а за обављање дјелатности предшколског васпитања и образовања у изразито неразвијеним јединицама локалне самоуправе, на основу Одлуке Владе о степену развијености јединица локалне самоуправе у Републици Српској.  Средства могу бити утрошена искључиво за:  1) расходе за лична примања који се односе на бруто плате запослених и бруто накнаде трошкова и осталих личних примања запослених и  2) расходе по основу коришћења робе и услуга, осим расхода који се односе на директне и индиректне трошкове исхране дјеце. |
| 57. | ПУ клуб за дјецу „Нова радост“ Источна Илиџа | Да износ економске цијене буде формиран на нивоу цијеле Републике. (чл. 102) | Не прихвата се | Свака јединица локалне самоуправе располаже са различитим буџетом, а предшколске установе имају различите потребе и начин организовања рада, те самим тим и различите цијене услуге. |
| 58. | ЈУ Јавни фонд за дјечију заштиту | У члану 106. став 3. додати да Фонд суфинансира боравак дјеце од девет мјесеци, до поласка у школу. | Прихвата се | Будући да предшколске установе организују и продужени боравак, потребно је јасније прецизирати да се подршка Фонда односи само на дјецу предшколског узраста. |
| 59. | Градска управа Града Бијељина | Увођење бенефицираног радног стажа за васпитаче. | Не прихвата се | С обзиром да предметни захтјев није материја овог Закона, исти није могао бити прихваћен. |
| 60. | Удружење грађана „Родитељи за права дјеце“ | У интересу дјеце, породице и правне сигурности, да би се избјегла потенцијално могућа широка и разноврсна тумачења у пракси, потребно је прецизирти опште појмове: родитељско право, најбољи интерес дјетета, социјална интервенција, превентивно-здравствена заштита у предшколској установи, педагошка документација, Програм предшколског васпитања и образовања, сагласност родитеља, Писана изјава родитеља којом дају пристанак за учешће дјетета у одређеним активностима, обради личних података или примјени здравствених и социјалних мјера у складу са Законом. | Прихвата се | Кроз поједине чланове приједлога Закона додатно ће се дефинисати изрази и појмови с циљем лакшег разумијевања и примјене истог у пракси. |

На крају је важно истаћи да су јавне расправе успјешно организоване и спроведене, те је оцијењено да су учесници јавне расправе пажљиво проучили Нацрт закона о предшколском васпитању и образовању и својим конструктивним приједлозима дали значајан допринос у изради Приједлога закона о предшколском васпитању и образовању.

Радна група за израду текста Закона о предшколском васпитању и образовању је све примједбе размотрила и навела које примједбе су материја Закона и које се могу уважити и дефинисати у тексту Приједлога Закона, а које није могуће прихватити и из којих разлога.

|  |  |  |
| --- | --- | --- |
|  |  | МИНИСТАР |
|  |  | Боривоје Голубовић |