****

**РЕГУЛАТОРНА КОМИСИЈА** **ЗА ЕНЕРГЕТИКУ**

**РЕПУБЛИКЕ СРПСКЕ**

***ИЗВЈЕШТАЈ О РАДУ***

***ЗА 2024. ГОДИНУ***

***Требиње, септембар 2025. године***

**САДРЖАЈ**

[1. Правни основ за регулацију енергетског сектора и надлежности Регулаторне комисије 7](#_Toc210301717)

[2. Кључне активности Регулаторне комисије 11](#_Toc210301718)

[2.1. Сједнице, састанци и јавне расправе 11](#_Toc210301719)

[2.2. Регулисање сектора електричне енергије 12](#_Toc210301720)

[2.2.1. Доношење и одобравање правила и прописа 12](#_Toc210301721)

[2.2.2. Издавање дозвола 13](#_Toc210301722)

[2.2.3. Надгледање пословних активности корисника дозвола 17](#_Toc210301723)

[2.2.4. Издавање сертификата за производно постројење 18](#_Toc210301724)

[2.2.5. Надгледање испуњености критеријума на основу којих је издат сертификат за производно постројење 19](#_Toc210301725)

[2.2.6. Издавање гаранција о поријеклу електричне енергије 19](#_Toc210301726)

[2.2.7. Регулација цијена 20](#_Toc210301727)

[2.2.8. Право на подстицај производње електричне енергије из обновљивих извора 21](#_Toc210301728)

[2.2.9. Тржиште електричне енергије 22](#_Toc210301729)

[2.2.10. Заштита купаца електричне енергије 23](#_Toc210301730)

[2.3. Регулисање сектора природног гаса 27](#_Toc210301731)

[2.3.1. Доношење и одобравање правила и прописа 27](#_Toc210301732)

[2.3.2. Сертификација оператора транспортног система 28](#_Toc210301733)

[2.3.3. Издавање дозвола 28](#_Toc210301734)

[2.3.4. Надгледање пословних активности корисника дозвола 29](#_Toc210301735)

[2.3.5. Регулација цијена и отварање тржишта природног гаса 29](#_Toc210301736)

[2.3.6. Заштита купаца природног гаса 30](#_Toc210301737)

[2.4. Регулисање сектора нафте и деривата нафте 30](#_Toc210301738)

[2.4.1. Доношење и одобравање правила и прописа 30](#_Toc210301739)

[2.4.2. Издавање дозвола 31](#_Toc210301740)

[2.4.3. Надгледање пословних активности корисника дозвола 31](#_Toc210301741)

[2.4.4. Регулација цијена и отварање тржишта нафте и деривата нафте 31](#_Toc210301742)

[2.4.5. Заштита купаца у сектору нафте и деривата нафте 32](#_Toc210301743)

[2.5. Сарадња 32](#_Toc210301744)

[2.5.1. Енергетска заједница 32](#_Toc210301745)

[2.5.2. ЕРРA – Регионално удружење енергетских регулаторних тијела 33](#_Toc210301746)

[2.5.3. Сарадња са Министарством енергетике и рударства Републике Српске 34](#_Toc210301747)

[2.5.4. Сарадња са другим регулаторним комисијама 34](#_Toc210301748)

[2.5.5. Сарадња са осталим институцијама 34](#_Toc210301749)

[2.5.6. Учешће у раду конференција, семинара и других стручних скупова 35](#_Toc210301750)

[3. Запослени, организација и јавност рада 35](#_Toc210301751)

[3.1. Запослени и организација рада у Регулаторној комисији 35](#_Toc210301752)

[3.2. Јавност рада Регулаторне комисије 36](#_Toc210301753)

[4. Финансирање Регулаторне комисије 36](#_Toc210301754)

[**4.1** **Финансирање** 36](#_Toc210301755)

[**4.2.** **Ревизорски извјештај** 37](#_Toc210301756)

[5. Интернет страница Регулаторне комисије 41](#_Toc210301757)

**ПРЕДГОВОР**

У Извјештају о раду Регулаторне комисије за енергетику Републике Српске дат је преглед активности које је, у вршењу законом утврђених надлежности, спроводила Регулаторна комисија у 2024. години.

Одредбом члана 26. Закона о енергетици прописана је обавеза Регулаторној комисији, као независном регулаторном тијелу, да једном годишње поднесе Извјештај о свом раду Народној скупштини Републике Српске.

Регулаторна комисија je у 2024. години имала за циљ да у тржишним условима, које су карактерисали велики поремећаји и неизвјесности на тржишту, обезбиједи приступ мрежи, сигурност снабдијевања енергијом и одрживи развој.

Током 2024. године, Регулаторна комисија је одржала 38 редовних сједница и једну ванредну сједницу, на којима су донесене одлуке из дјелокруга рада - издавање и одузимање дозвола, надзор тржишта енергије, заштита купаца, регулација цијена у дијелу који се односи на коришћење дистрибутивног система (мрежарину) и универзалну услугу, обновљивe изворe енергије и другe пословe из надлежности Регулаторне комисије.

Регулаторна комисија је велики дио својих активности и током 2024. године посветила анализи примјене и доношењу подзаконских аката у циљу даљег развоја тржишта електричне енергије, али и природног гаса. Један од основних циљева у процесу развоја тржишта јесте и право купца на слободан избор снабдјевача електричном енергијом и обратно, омогућавање јасних, јавних и непристрасних услова под којима снабдјевачи врше дјелатност снабдијевања купаца електричном енергијом или природним гасом. У том смислу, сви купци електричне енергије у Републици Српској имају право на слободан избор снабдјевача. Међутим, у циљу заштите купаца, домаћинства и мали купци у сектору електричне енергије имају право и на снабдијевање од јавних снабдјевача по регулисаним цијенама, док остали купци имају право на резервно снабдијевање. Такође и у сектору природног гаса, купци имају право на слободан избор снабдјевача, при чему купци из категорије домаћинства имају право на снабдијевање од стране јавног снабдјевача.

Током претходних година, остварен је напредак у развоју малопродајног тржишта електричне енергије, прије свега кроз правно раздвајање јавног снабдјевача од оператора дистрибутивног система, при чему се правно одвојен и независтан оператор дистрибутивног система намеће као незаобилазни фактор развоја малопродајног тржишта. Управљање, рад и развој дистрибутивне мреже од стране независног оператора дистрибутивног система, који је правно раздвојен од осталих дјелатности у сектору енергетике, представља велики изазов, обавезу и одговорност за саме операторе дистрибутивног система, али и њихове власнике.

Регулаторна комисија је предузела одређене активности на унапређењу мјера за заштиту купаца. Ове мјере подразумијевају прописивање и спровођење права купаца која се односе на закључивање уговора о купопродаји електричне енергије и природног гаса са унапријед дефинисаним условима, равноправан и јаван начин приступа и прикључења на дистрибутивну мрежу, ефикасно рјешавање спорова, обавјештавање о измјенама елемената уговора, као и добијање других информација од значаја за односе купац/снабдјевач/оператор система.

На једном развијеном и функционалном тржишту, од великог значаја јесте питање заштите енергетски заштићених купаца, те сматрамо да би, у складу са одредбама Закона о електричној енергији, требало успоставити механизме који се односе на енергетски заштићене купце. Ово уједно представља једну од ријетких активности која није до краја спроведена у Републици Српској, иако је прописана Законом о електричној енергији.

Улога Регулаторне комисије у систему подстицања производње електричне енергије из обновљивих извора обухвата широк спектар активности - издавање сертификата за производна постројења која производе електричну енергију из обновљивих извора енергије, доношење рјешења о праву на подстицај, утврђивање гарантованих откупних цијена и премија, утврђивање накнаде за подстицање коју плаћају купци електричне енергије, као и прибављање сагласности Владе Републике Српске на поједине одлуке Комисије. Велики изазов за све институције у Републици Српској јесте да се функционисање система подстицања производње електричне енергије из обновљивих извора учини ефикаснијим, а свакако и одрживим. У том смислу, новим Законом о обновљивим изворима енергије је, поред улоге Регулаторне комисије, посебно важна улога Оператора система подстицаја. Не улазећи у правни статус Оператора система подстицаја, у циљу ефикасности и одрживости, неопходно је учинити додатне напоре да Оператор система подстицаја у потпуности буде оспособљен и спроводи законом дефинисане надлежности. Поред тога, новим законом је оснажена улога крајњег купца, односно оснажено је његово право да за своје потребе производи дио електричне енергије у властитој електрани прикљученој на унутрашње инсталације крајњег купца. Задатак Регулаторне комисије, али и свих учесника на тржишту електричне енергије, а превасходно снабдјевача и оператора дистрибутивног система, јесте досљедно спровођење закона у погледу права купаца произвођача и енергетских заједница.

Сектор природног гаса Републике Српске карактерише, прије свега, неразвијеност гасне мреже и низак степен гасификације домаћинстава. Поред тога, од утицаја је свакако и недостатак законодавног оквира у сектору природног гаса у Федерацији Босне и Херцеговине. Активности Регулаторне комисије у сектору природног гаса у Републици Српској, имајући у виду ове специфичне услове, биле су усмјерене на дјелатност транспорта и управљања транспортним системом природног гаса и окончање поступка сертификације оператора транспортног система, као и унапређење правила рада оператора транспортног и дистрибутивног система.

Треба нагласити да још увијек нису, у потпуности, спроведене активности на издавању дозвола за транспорт и управљање транспортним системом у Републици Српској, на дијелу транспортног система од Каракаја до Кладња (Стараћ). Окончање ове активности је од великог интереса за развој тржишта природног гаса у Републици Српској, али и цијелој Босни и Херцеговини. У том смислу, Регулаторна комисија је, у складу са својим надлежностима, активно сарађивала са власником дијела транспортног система, као и представницима надлежног министарства у циљу покретања активности сертификовања и поступка издавања дозвола у складу са законом. Сертификација оператора транспортног система природног гаса и издавање дозволе за обављање дјелатности свакако ће омогућити функционисање оператора транспортног система у пуном капацитету, те једноставан, транспарентан и равноправан улазак нових снабдјевача на тржиште природног гаса у Републици Српској, што ће само по себи допринијети развоју тржишта природног гаса у Републици Српској.

У циљу наставка развоја тржишта, повећања сигурности снабдијевања и заштите купаца, неопходнo је извршити, прије свега, потпуну примјену законодавства у сектору енергетике усклађеног са одредбама Трећег енергетског пакета, али и спровести активности на даљем усклађивању законодавства са међународно преузетим обавезама.

Сам Извјештај о раду Регулаторне комисије за енергетику Републике Српске је подијељен на цјелине у којима су представљене најзначајније активности Регулаторне комисије, које се односе на:

* показатеље о одржаним редовним сједницама, интерним састанцима и јавним разматрањима, као и броју и врсти донесених аката,
* активности у сектору електричне енергије,
* активности у сектору природног гаса,
* активности у сектору нафте и деривата нафте,
* сарадњу у раду са другим регулаторним комисијама у БиХ, министарствима у Републици Српској/Босни и Херцеговини те учешће у раду скупова који су од значаја за рад Регулаторне комисије,
* запослене у Регулаторној комисији и
* финансирање и финансијске показатеље пословања у 2024. години.

Регулаторна комисија, поред овог Извјештаја о раду који се, у складу са законом, доставља Народној скупштини Републике Српске, израђује и Регулаторни извјештај о тржишту електричне енергије, природног гаса и нафте и деривата нафте у Републици Српској за 2024, који садржи показатеље тржишта електричне енергије, природног гаса и нафте и деривата нафте у Републици Српској, а који је Регулаторна комисија припремила на основу података добијених од корисника дозвола за обављање дјелатности у поменутим секторима, уважавајући своје надлежности у појединим секторима.

Наведени Регулаторни извјештај, који је информативног карактера, објављен је и јавно доступан заинтересованим лицима на интернет страници Регулаторне комисије (www.reers.ba, рубрика [О нама/Извјештаји о раду и регулаторни извјештаји](https://reers.ba/o-nama/izvjestaji-o-radu/)).

Предсједник

Владислав Владичић

# Правни основ за регулацију енергетског сектора и надлежности Регулаторне комисије

Правни основ за регулацију енергетског сектора чине:

* закони:
* Закон о енергетици (Службени гласник Републике Српске, број 49/09 и 16/23),
* Закон о електричној енергији (Службени гласник Републике Српске, број 68/20),
* Закон о гасу (Службени гласник Републике Српске, број 22/18 и 15/21),
* Закон о нафти и дериватима нафте (Службени гласник Републике Српске, број 36/09 и 102/12),
* Закон о обновљивим изворима енергије (Службени гласник Републике Српске, број 16/22), као и
* подзаконска акта:
* Статут Регулаторне комисије за енергетику Републике Српске (Службени гласник Републике Српске, број 59/21),
* Пословник о раду Регулаторне комисије за енергетику Републике Српске (Службени гласник Републике Српске, број 59/10),
* Општи услови за испоруку и снабдијевање електричном енергијом (Службени гласник Републике Српске, број 13/22 и 85/24),
* Правилник о издавању дозвола (Службени гласник Републике Српске, број 75/21),
* Методологијa за утврђивање накнаде за коришћење дистрибутивне мреже и обрачун цијене коришћења затвореног дистрибутивног система (Службени гласник Републике Српске, број 11/22),
* Правилник о снабдијевању електричном енергијом и промјени снабдјевача, (Службени гласник Републике Српске, број 74/21),
* Правилник о методологији за утврђивање цијена јавног и резервног снабдјевача електричном енергијом (Службени гласник Републике Српске, број 74/21 и 119/22),
* Тарифни систем за продају електричне енергије и коришћење дистрибутивне мреже (Службени гласник Републике Српске, број 119/22, 125/22 и 24/24 ),
* Правилник о методологији за утврђивање накнаде за прикључење на дистрибутивну мрежу (Службени гласник Републике Српске, број  123/08),
* Правилник о регулацији квалитета снабдијевања електричном енергијом (Службени гласник Републике Српске, број  1/23),
* Правилник о тарифној методологији и тарифном систему за транспорт и складиштење природног гаса (Службени гласник Републике Српске, број 77/22),
* Правилник о тарифној методологији и тарифном поступку за дистрибуцију природног гаса и снабдијевање природним гасом (Службени гласник Републике Српске, број 111/22),
* Правилник о јавном снабдијевању природним гасом (Службени гласник Републике Српске, број 111/22),
* Правилник o методологији за обрачунавање трошкова прикључења на дистрибутивни или транспортни систем природног гаса (Службени гласник Републике Српске, број 51/14),
* Правилник о сертификацији оператора транспортног система природног гаса (Службени гласник Републике Српске, број 31/19),
* Правилник о изградњи директних гасовода (Службени гласник Републике Српске, број 34/19),
* Правилник о промјени снабдјевача природним гасом (Службени гласник Републике Српске, број 38/19),
* Правилник о снабдијевању посљедњег избора природним гасом (Службени гласник Републике Српске, број 38/19),
* Правилник о јавном разматрању и поступку рјешавања спорова (Службени гласник Републике Српске, број 74/21),
* Правилник о повјерљивим информацијама (Службени гласник Републике Српске, број 10/07),
* Правилник о извјештавању (Службени гласник Републике Српске, број 64/12),
* Правилник о издавању сертификата за производно постројење које производи електричну енергију из обновљивих извора енергије (Службени гласник Републике Српске, број 70/23),
* Правилник о издавању сертификата за производно постројење које производи електричну енергију из обновљивих извора енергије (Службени гласник Републике Српске, број 70/23),
* Правилник о купцима-произвођачима електричне енергије (Службени гласник Републике Српске, број 80/23)
* Правилник о издавању гаранција о поријеклу електричне енергије (Службени гласник Републике Српске, број 1/14),
* Правилник о подстицању производње електричне енергије из обновљивих извора (Службени гласник Републике Српске, број 102/23, 2/24 и 6/25),
* Правилник о аукцијама (Службени гласник Републике Српске, број 1/24),
* Одлука о јединственом регулаторном контном плану (Службени гласник Републике Српске, број  39/10),
* Одлука о висини једнократних регулаторних накнада (Службени гласник Републике Српске, број 102/23 и 20/24),
* Одлука о висини гарантованих откупних цијена и премија за електричну енергију произведену из обновљивих извора (Службени гласник Републике Српске, број 78/22),
* Одлука о висини накнаде за подстицање производње електричне енергије из обновљивих извора или у ефикасној когенерацији (Службени гласник Републике Српске, број 127/22),
* Одлука о одобравању цијене енергије и тарифних ставова за јавно снабдијевање (Службени гласник Републике Српске, број 114/24),
* Одлука о висини референтне тржишне цијене електричне енергије у систему подстицаја,
* Одлука о висини малопродајне референтне цијене електричне енергије и
* Одлука о давању сагласности на Правила рада за спровођење система подстицања (Службени гласник Републике Српске, број 03/20)

Основне надлежности Регулаторне комисије у сектору електричне енергије су прописане одредбама Закона о електричној енергији и односе се на сљедеће:

1. уређивање односа између производње, дистрибуције, снабдијевања и купаца електричне енергије, укључујући и трговце електричном енергијом,
2. вршење надзора над радом електроенергетских субјеката на тржишту електричне енергије,
3. издавање и одузимање дозволе за обављање електроенергетских дјелатности и вођење регистра дозвола,
4. доношење методологије за утврђивање накнаде за коришћење дистрибутивне мреже (дистрибутивна мрежна тарифа) и обрачуна цијена коришћења затвореног дистрибутивног система,
5. доношење тарифног система за продају електричне енергије и коришћење дистрибутивне мреже,
6. утврђивање тарифних ставова за кориснике дистрибутивних система (дистрибутивна мрежна тарифа),
7. утврђивање начина поравнања прихода остварених примјеном јединствених тарифних ставова за коришћење дистрибутивне мреже на територији Републике Српске,
8. давање сагласности на тарифне ставове за кориснике затворених дистрибутивних система, те у случају неусаглашености са методологијом утврђивање прописаних тарифних ставова,
9. доношење методологије за утврђивање накнаде за прикључење на дистрибутивну мрежу,
10. утврђивање накнаде за прикључење коју плаћају корисници за прикључење на дистрибутивну мрежу,
11. израду и јавно објављивање на својој интернет страници годишњег извјештаја о тржишту електричне енергије, укључујући податке о нивоу развоја тржишта, те оствареном нивоу конкурентности,
12. доношење методологије за утврђивање цијена јавног снабдијевања,
13. одобравање цијене јавног снабдијевања купаца који имају право на универзалну услугу,
14. доношење методологије за утврђивање цијене резервног снабдијевања, те праћење њене примјене,
15. доношење методологије за обрачун неовлашћено утрошене електричне енергије,
16. давање сагласности на цјеновник нестандардних услуга оператора дистрибутивног система,
17. вршење надзора над примјеном тарифа, накнада и цијена утврђених у складу са овим законом,
18. давање сагласности на десетогодишњи план развоја и трогодишњи план инвестиција оператора дистрибутивног система,
19. анализирање и праћење односа на тржишту електричне енергије, конкуренције на тржишту, те свако нарушавање или ограничење конкуренције или монополско понашање,
20. надзирање и праћење појаве рестриктивних уговорних пракси, укључујући одредбе о ексклузивитету, које могу спријечити купце који нису домаћинства и мале купце да истовремено закључе уговоре са више снабдјевача или ограниче њихов избор,
21. доношење мјера за функционисање отвореног конкурентног тржишта електричне енергије у Републици Српској, као и спречавање нелојалне конкуренције,
22. доношење општих услова за испоруку и снабдијевање електричном енергијом,
23. доношење правила о поступку промјене снабдјевача,
24. праћење слободе уговарања код уговора о снабдијевању и дугорочних уговора,
25. обезбјеђење, у сарадњи са другим надлежним тијелима, институционалне заштите права крајњих купаца, укључујући право на правичан и недискриминаторски третман, на пружање квалитетних услуга и конкуренцију,
26. вршење надзора над извршавањем обавезе јавне услуге,
27. вршење контроле рачуна електроенергетских субјеката и евентуално постојање унакрсног субвенционисања између дјелатности за субјекте који обављају дјелатност у систему јавне услуге,
28. праћење сигурности рада и поузданости дистрибутивне мреже,
29. одређивање оператору дистрибутивног система нивоа дозвољених губитака електричне енергије, те налагање предузимања мјера за подстицање енергетске ефикасности у сврху управљања потражњом,
30. налагање оператору дистрибутивног система спровођења мјера за унапређивање квалитета услуга,
31. доношење прописа о квалитету снабдијевања, укључујући и накнаде за одступање од прописаних стандарда и праћење индикатора квалитета снабдијевања (квалитет комерцијалних услуга, континуитет испоруке и квалитет напона) дефинисане стандардима квалитета које прописује Регулаторна комисија,
32. прописивање оператору дистрибутивног система обима и садржаја података који се купцу достављају редовно, и по захтјеву купца, те начин и поступак извјештавања, у циљу избора снабдјевача,
33. праћење улагања у производне и дистрибутивне капацитете с циљем обезбјеђења сигурности снабдијевања,
34. обезбјеђивање да у случају одбијања приступа мрежи надлежни оператор дистрибутивног система достави све релевантне информације о мјерама које је потребно предузети за развој мреже,
35. рјешавање спорова између учесника на тржишту, у складу с овим законом,
36. обезбјеђивање јавности рада и заинтересованим субјектима омогућавање приступа информацијама које према прописима и актима Регулаторне комисије немају карактер повјерљивости,
37. приступ рачунима електроенергетских субјеката и прaћење спрoвођења oбaвeзе раздвајања рачуна,
38. прописивање правила извјештавања, обрасце за доставу података, динамику и начин доставе извјештаја од електроенергетских субјеката,
39. доношење правила за вођење књиговодствених евиденција ради спровођења одредаба овог закона у вези са раздвајањем рачуна,
40. одобравање правила за електронску размјену података на малопродајном тржишту електричне енергије која доносе оператори дистрибутивног система,
41. одлучивање о другим питањима, у складу са овим законом и другим прописима у области енергетике, а који се односе на регулисање односа између субјеката на тржишту електричне енергије и вршење надзора.

Основне надлежности Регулаторне комисије, прописане одредбама Закона о обновљивим изворима енергије, односe се на сљедеће:

1. надзор над радом оператора система подстицаја,
2. издавање сертификата за производна постројења за производњу електричне енергије користећи обновљиве изворе енергије,
3. издавање гаранција о поријеклу за електричну енергију произведену из обновљивих извора енергије,
4. доношење подзаконских аката у складу са законом (подстицање, аукције, купци произвођачи и енергетске заједнице и слично),
5. одређивање гарантоване откупне цијене и премије, уз сагласност Владе Републике Српске,
6. издавање рјешења о праву на подстицај и рјешења о прелиминарном праву на подстицај и
7. одређивање висине накнаде за подстицање производње електричне енергије из обновљивих извора, уз сагласност Владе Републике Српске.

У сектору природног гаса, надлежност Регулаторне комисије прописана је Законом о гасу, а основне надлежности обухватају сљедеће:

1. утврђивање методологије за обрачун или утврђивање услова за утврђивање накнаде за прикључења на транспорт, дистрибуцију и складиштење природног гаса и накнаде за дебаланс, као и давање сагласности на утврђене накнаде,
2. утврђивање методологије и давање сагласности на тарифе за приступ транспортном, дистрибутивном и складишном систему природног гаса,
3. утврђивање методологије за одређивање тарифа за снабдијевање у обавези јавне услуге и тарифа природног гаса у случају снабдијевања посљедњег избора и давања сагласности на тарифе,
4. доношење правила о промјени снабдјевача,
5. доношење правила о раду снабдјевача посљедњег избора,
6. издавање, продужење, измјене и допуне, привремено и трајно одузимање дозвола под условима и на начин прописан Законом и прописима донесеним на основу њега,
7. цертификацију оператора транспортног система и праћење континуиране усклађености са захтјевима за независност и раздвајање, те других услова прописаних Законом који се односе на рад оператора транспортног система,
8. давање сагласности на правила рада оператора транспортног и дистрибутивног система и на опште услове снабдијевања купаца природним гасом и опште услове оператора складишта,
9. издавање претходног одобрења за изградњу директних гасовода,
10. рјешавање спорова између учесника на тржишту.

У сектору нафте и деривата нафте, Регулаторна комисија, на основу одредби Закона о нафти и дериватима нафте, надлежна је да:

1. утврђује методологије за обрачун трошкова транспорта нафте нафтоводима и транспорта деривата нафте продуктоводима,
2. доноси тарифни систем за обрачун цијене за коришћење нафтовода, односно продуктовода,
3. одобрава цијене за коришћење нафтовода, односно продуктовода,
4. утврђује критеријуме и прописује услове за добијање, измјену, допуну и одузимање дозволе за обављање дјелатности, рјешава у поступку за добијање, измјену, допуну и одузимање дозволе за обављање дјелатности у области нафте и деривата нафте и води регистар издатих дозвола и привремено или трајно одузетих дозвола за обављање дјелатности у области нафте и деривата нафте,
5. рјешава у другом степену по жалби,
6. врши надзор над обављањем дјелатности за које издаје дозволе у области нафте и деривата нафте у складу са законом и начелима утврђеним законом, укључујући праћење примјене тарифних система и методологија за приступ и коришћење нафтовода, односно продуктовода и
7. обавља и друге послове у складу са законом.

# Кључне активности Регулаторне комисије

## Сједнице, састанци и јавне расправе

Током 2024. године, Регулаторна комисија је одржала 38 редовних и једну ванредну сједницу и 20 интерних састанака. У табели 1 су дати подаци о структури и броју усвојених аката на редовним (са ванредном сједницом) сједницама и интерним састанцима.

Табела 1 - *Структура и број донесених аката у 2024. години*

|  |  |  |  |
| --- | --- | --- | --- |
| **Редовне и ванредне сједнице – 38** | | **Интерни састанци – 20** | |
| **Врсте усвојених аката на редовним сједницама** | **Број** | **Врсте усвојених аката на инт. састанцима** | **Број** |
| Одлуке | 16 | Одлуке | 119 |
| Рјешења | 227 | Рјешења | 21 |
| Закључци | 251 | Закључци | 49 |
| Општи акти из регулаторне надлежности | 14 | Правилници | 4 |
| Обавјештења за јавност | 237 | Упутства | 3 |
| Записници | 38 | Записници | 20 |

Регулаторна комисија је током 2024. године, уважавајући начело јавности свог рада, одржала 43 јавне расправе и то:

* у поступцима доношења општих нормативних аката,
* у поступцима у вези са тарифама – електрична енергија и природни гас,
* у поступцима издавања дозвола и
* у поступцима рјешавања спорова и жалби

У табели 2 приказан је број јавних расправа по структури и врсти јавних расправа.

**Табела 2** - *Структура и број јавних расправа у 2024. години*

|  |  |  |  |  |  |
| --- | --- | --- | --- | --- | --- |
| **Врста јавне расправе** | **Правила и прописи** | **Издавање дозвола** | **Тарифни поступци** | **Рјешавање спорова** | **Укупан број одржаних расправа** |
| *Опште јавне расправе* | 3 | 19 | 2 | - | 24 |
| *Техничке расправе* | ­- | - | - | - | - |
| *Формалне расправе* | - | - | 3 | 16 | 19 |
| **УКУПНО** | 3 | 19 | 5 | 16 | **43** |

## Регулисање сектора електричне енергије

### Доношење и одобравање правила и прописа

Регулаторна комисија је током 2024. године донијела, те дала одобрења или сагласности на подзаконске акте како слиједи:

* ***Правилник о аукцијама***

Правилник о аукцијама донесен је у циљу јавног и ефикасног спровођења поступка аукције, а у складу са Законом о обновљивим изворима енергије (у даљем тексту: Закон), ради остварења циљева учешћа потрошње електричне енергије из обновљивих извора енергијe у бруто финалној потрошњи електричне енергије у Републици Српској.

Овим Правилником ближе се уређујe спровођење јавног надметања путем аукције ради избора најповољнијих понуда за изградњу великих постројења за производњу електричне енергије из обновљивих извора и остварење подстицаја производње по датој технологији и капацитету, у складу са Програмом о коришћењу обновљивих извора енергије. Правилник је објављен у Службеном гласнику Републике Српске број 1/24.

* ***Одлука о измјенама и допунама Правилник о подстицању производње електричне енергије из обновљивих извора***

Измјена Правилника о подстицању производње електричне енергије из обновљивих извора која је објављена у Службеном гласнику, број 2/24 од 4. јануара 2024. године односила се на исправку грешке у члану 72. став 2. Правилника.

* ***Измјена Општих услова за испоруку и снабдијевање електричном енергијом***

Регулаторна комисија је по хитном поступку, без спровођења јавне расправе, донијела Измјену Општих услова за испоруку и снабдијевање електричном енергијом, која је објављена у Службеном гласнику Републике Српске број 75/24, ради усклађивања одредбе члана 49. став 7. Општих услова за испоруку и снабдијевање електричном енергијом (Службени гласник Републике Српске, број 13/22) са Законом о заштити потрошача у Републици Српској (Службени гласник Републике Српске, број 6/12, 63/14, 18/17 и 90/21) и Законом о облигационим односима (Службени лист СФРЈ, број 29/78, 39/85, 45/89 и 57/89) и (Службени Гласник Републике Српске, број 17/93, 3/96, 39/03, 74/04).

* ***Одлука о висини једнократних регулаторних накнада***

Регулаторна комисија је донијела Одлуку о измјенама и допунама Одлуке о висини једнократних регулаторних накнада, број 01-547-3/23/Р-89-351, која је објављена у Службеном гласнику Републике Српске број 20/24 од 01.03.2024. године.

Овом одлуком су утврђене једнократне регулаторне накнаде за обраду захтјева за одобрење права на подстицај, захтјева за промјену врсте подстицаја, захтјева за остваривање права на подстицај у случају промјене власника постројења, захтјева за регистрацију корисничког налога у регистру гаранција о поријеклу и захтјева за регистрацију производног постројења, на налогу регистра гаранција о поријклу, а све у складу са чланом 24. став 1. Закона о енергетици, којим се прописује да се финансирање рада Регулаторне комисије обезбјеђује и из једнократних накнада за поступке које спроводи по захтјевима, као и из других извора, у складу са прописима из области обновљивих извора енергије.

* ***Десетогодишњи планови развоја електродистрибутивне мреже за период 2025-2034. година***

Одредбом члана 53. став 1. Закона о електричној енергији, оператерима дистрибутивног система електричне енергије у Републици Српској је прописана обавеза доношења и јавног објављивања десетогодишњег плана развоја дистрибутивне мреже, уз претходно прибављену сагласност Регулаторне комисије. Оператери дистрибутивног система су активности на изради и доношењу Плана развоја, започели у 2023. години, усвајањем Студије десетогодишњег развоја средњенапонске мреже за период 2024 - 2034. година (у даљем тексту: Студија), израђене од стране Електротехничког института „Никола Тесла“ а.д. Београд те су крајем 2023. године доставили и захтјеве за давање сагласности на Десетогодишњи план развоја дистрибутивне мреже за период 2024 - 2033. година.

Регулаторна комисија је, на основу одредбе члана 28. тачка 19. Закона о електричној енергији, размотрила захтјеве те утврдила да исти садрже недостатке и препоручено је да оператери дистрибутивног система, с обзиром на јавну услугу коју обављају, претходно спроведу поступак јавног разматрања десетогодишњег плана развоја дистрибутивне мреже и одрже јавне расправе, како би се свим институцијама, а нарочито локалним заједницама и заинтересованим лицима, омогућило да изнесу своје примједбе и коментаре на план развоја.

Оператери дистрибутивног система су поступајући по акту Регулаторне комисије, израдили Нацрте Планова развоја, који су упућени на јавно разматрање и у ком поступку су одржане и јавне расправе. Након тога су, узимајући у обзир достављене коментаре током јавног разматрања, израђени приједлози Плана развоја, који су крајем 2024. године достављени Регулаторној комисији на давање сагласности.

### Издавање дозвола

Регулаторна комисија је, између осталог, надлежна за издавање дозвола за обављање електроенергетских дјелатности, као и надзор над поштовањем услова издатих дозвола.

Закључно за 31. децембром 2024. године на снази су биле укупно 72 дозволe за обављање енергетских дјелатности, при чему су у сектору електричне енергије на снази биле 54 дозволе.

У току 2024. године, Регулаторна комисија је издала тринаест нових дозвола, продужила десет дозвола те је четири пута вршена измјена дозвола за обављање електроенергетске дјелатности.

Регистар издатих дозвола је објављен на интернет страници Регулаторне комисије (www.reers.ba) и садржи податке о врсти дозволе, условима дозволе, рјешењу о издавању дозволе и року важења дозволе, као и рјешења о измјени и укидању дозвола.

У табели 3 је дат преглед поступака за издавање дозвола у електроенергетском сектору у току 2024. године.

Табела 3 - *Преглед поступака за издавање дозвола у сектору електричне енергије у 2024. год.*

|  |  |  |  |  |
| --- | --- | --- | --- | --- |
| Р. бр. | Корисник дозволе/  Подносилац захтјева | Врсте дозволе | Статус и периoд важења | Напомена |
| 1. \* | „НИК-ПРОМ” д.о.о. Билећа | производња електричне енергије | Дозвола издата 13.02.2024. на период од пет година | Дозвола издата први пут  (дозвола обухватила производне објекте МСЕ „Обале 1-9“) |
| 2. \* | "МП ПАНДУРЕВИЋ" д.о.о. Модрича | производња електричне енергије | Захтјев за измјену дозволе поднесен 08.11.2023. године | Рјешењем од 13.02.2024. године измијењена дозвола  (измјена дозволе обухватила новоизграђене производне објекте МСЕ „Пандуревић 3-8") |
| 3. \* | „Т-Солар” д.о.о. Билећа | производња електричне енергије | Дозвола издата 22.02.2024. на период од пет година | Дозвола издата први пут  (дозвола обухватила производне објекте МСЕ „Торине 1-10“) |
| 4. \* | Месна индустрија "ТУЛУМОВИЋ" д.о.о. Лакташи | производња електричне енергије | Дозвола издата 21.05.2024. на период од пет година | Дозвола издата први пут  (дозвола обухватила производне објекте МСЕ „Тулумовић 1 и 2“) |
| 5. \* | ''CАС'' д.о.о. Прибој | производња електричне енергије | Захтјев за измјену дозволе поднесен 02.04.2024. године | Рјешењем од 31.05.2024. године измијењена дозвола  (измјена дозволе обухватила реконструисан и дограђен МХЕ "Крупац" и новоизграђену ФСЕ "Солар Прибој 1") |
| 6. \* | "ТatyanaEnergy" д.о.о. Љубиње | производња електричне енергије | Дозвола издата 13.06.2024. на период од пет година | Дозвола издата први пут  (дозвола обухватила производне објекте МСЕ "Татјана 1-4" и МСЕ "Хум 1-3") |
| 7. \* | "ЕРС" мале хидроелектране д.о.о. Фоча | производња електричне енергије | Дозвола издата 11.07.2024. на период од 10 година | Продужење дозволе  (дозвола обухватила производни објекти МХЕ „Сућеска Р-С-1“ и  МХЕ „Сућеска Р-С-2“) |
| 8. | Energy Financing Team СЕ Билећа  д.o.o. Билећа | производња електричне енергије | Дозвола издата 29.08.2024. на период од пет година | Дозвола издата први пут  (дозвола обухватила производни објекат ФНЕ "Билећа") |
| 9. | "DELASO" д.о.о. Теслић | производња електричне енергије | Дозвола издата 22.09.2024. на период од пет година | Продужење дозволе  (дозвола обухватила производни објекат МХЕ „Хотовље“) |
| 10. \* | "ТatyanaEnergy" д.о.о. Љубиње | производња електричне енергије | Захтјев за измјену дозволе поднесен 26.09.2024. године | Рјешењем од 24.10.2024. године измијењена дозвола  (измјена дозволе обухватила новоизграђене производне објекте МСЕ „Хум 4“ и МСЕ "Врт 1,2,3,6") |
| 11. \* | "СТАНИШИЋ" д.о.о. Пале | производња електричне енергије | Захтјев за измјену дозволе поднесен 26.07.2024. године | Рјешењем од 24.10.2024. године измијењена дозвола  (измјена дозволе обухватила новоизграђене производне објекте ФНЕ „Романија 1-6") |
| 12. \* | "COMP-ASTOR" Ракани д.о.о. Нови Град | производња електричне енергије | Дозвола издата 07.11.2024. на период од пет година | Дозвола издата први пут  (дозвола обухватила производне објекте МСЕ 50 kW "МСЕ COMP ASTOR 50 kW", МСЕ "COMP ASTOR 2 50 kW", МСЕ "COMP ASTOR 3-7") |
| 13. \* | "ЕХЕ" д.о.о. Бања Лука | производња електричне енергије | Дозвола издата 30.11.2024. на период до 22.01.2028. године | Продужење дозволе  (дозвола обухватила производне објекте МХЕ „Новаковићи“, МХЕ „Запеће“ и  МХЕ „Медна“) |
| 14. \* | "NOVAKOVIĆ ENERGO-TRADE" д.о.о Модрича | производња електричне енергије | Захтјев за издавање дозволе поднесен 05.12.2024. године | Поступак завршен почетком 2025. године  (дозвола обухватила производне објекте МСЕ „Новаковић 1-15“) |
| 15. \* | Д.О.О " ТЕСЛА" Модрича | производња електричне енергије | Дозвола издата 06.12.2024. на период од пет година | Дозвола издата први пут  (дозвола обухватила производне објекте  МСЕ "Тесла 1,2,3,4,5,7,8,9,10,11,12" и МСЕ „Батковићи 3,4,8 и 9“) |
| 16. | "RDT SWISSLION" д.о.о. Требиње | производња електричне енергије | Дозвола издата 06.12.2024. на период од пет година | Дозвола издата први пут овом лицу  (дозвола обухватила производни објекат ФСЕ "SWISS SUN-1") |
| 17. \* | "ТЕП" д.о.о. Источно Ново Сарајево | производња електричне енергије | Захтјев за издавање дозволе поднесен 16.12.2024. године | Поступак завршен почетком 2025. године  (измјена дозволе обухватила новоизграђене производне објекте  МСЕ „Жиљево 1-3“) |
| 18. \* | "ЕНСА БХ" д.о.о Србац | производња електричне енергије | Захтјев за издавање дозволе поднесен 18.12.2024. године | Поступак завршен почетком 2025. године  (дозвола обухватила производне објекте МСЕ „Повелич 1-15“) |
| 19. | "ЕФТ ХЕ Улог" д.о.о. Калиновик | производња електричне енергије | Захтјев за издавање дозволе поднесен 20.12.2024. године | Поступак завршен почетком 2025. године  (дозвола обухватила производни објекат  ХЕ „Улог“) |
| 20. \* | ГП "ГРАДИП" д.о.о. Прњавор | производња електричне енергије | Дозвола издата 26.12.2024. на период од пет година | Дозвола издата први пут (дозвола обухватила производне објекте  МСЕ "Градип 1-7") |
| 21. \* | "ТЕХНО ГРАД" Д.О.О. Скугрић Горњи | производња електричне енергије | Дозвола издата 26.12.2024. на период од пет година | Дозвола издата први пут (дозвола обухватила производне објекте МСЕ "Скугрић 1,2,3,4,5,7,8" и МСЕ "Скугрић Горњи 250 kWp") |
| 22. \* | "SDB group" д.о.о Источно Ново Сарајево | производња електричне енергије | Захтјев за издавање дозволе поднесен 26.12.2024. године | Поступак завршен почетком 2025. године  (дозвола обухватила производне објекте МСЕ „Срђевићи 1-9“ и МСЕ „Еуро 1-3“) |
| 23. | Мјешовити Холдинг "ЕРС", МП а.д. Требиње - ЗП "РиТЕ Гацко",  а.д. Гацко | производња електричне енергије | Дозвола издата 28.12.2024. на период од 10 година | Продужење дозволе  (дозвола обухватила производни објекат  ТЕ „Гацко“) |
| 24. | Мјешовити Холдинг "ЕРС" - МП а.д. Требиње - ЗП "РиТЕ  Угљевик" А.Д. Угљевик | производња електричне енергије | Дозвола издата 28.12.2024. на период од 10 година | Продужење дозволе  (дозвола обухватила производне објекте  ТЕ „Угљевик“ и  МСЕ „Угљевик“) |
| 25. \* | Арболеда д.о.о. Билећа | производња електричне енергије | Дозвола издата 30.12.2024. на период од пет година | Дозвола издата први пут (дозвола обухватила производне објекте МСЕ "Језерине 1-8") |
| 26. | ОДС "Електрокрајина"  а.д. Бања Лука | Дистрибуција електричне енергије и управљање дистрибутивним системом електричне енергије | Дозвола издата на период важења од десет година, почев од 28.12.2024. године | Продужење дозволе |
| 27. | ОДС "Електро-Бијељина"  а.д. Бијељина | Дистрибуција електричне енергије и управљање дистрибутивним системом електричне енергије | Дозвола издата на период важења од десет година, почев од 28.12.2024. године | Продужење дозволе |
| 28. | ОДС "Електро Добој"  а.д. Добој | Дистрибуција електричне енергије и управљање дистрибутивним системом електричне енергије | Дозвола издата на период важења од десет година, почев од 28.12.2024. године | Продужење дозволе |
| 29. | ОДС "Електродистрибуција"  а.д. Пале | Дистрибуција електричне енергије и управљање дистрибутивним системом електричне енергије | Дозвола издата на период важења од десет година, почев од 28.12.2024. године | Продужење дозволе |
| 30. | ОДС "Електро-Херцеговина"  а.д. Требиње | Дистрибуција електричне енергије и управљање дистрибутивним системом електричне енергије | Дозвола издата на период важења од десет година, почев од 28.12.2024. године | Продужење дозволе |
| 31. | „WASSERKRAFT” д.о.о. Бања Лука | снабдијевање и трговина електричном енергијом | Дозвола издата 29.03.2024. на период од двије године | Продужење дозволе |
| 32. | „MET ENERGY BH” д.о.о. | снабдијевање и трговина електричном енергијом | Дозвола издата 08.10.2024. на период од двије године | Дозвола издата први пут |
|  |  |  |  |  |

1. \**Ступањем на снагу Закона о електричној енергији (Службени гласник Републике Српске, број 68/20), прописано је да је произвођач који производи електричну енергију у више објеката чија је укупна инсталисана снага већа од 1 MW, дужан да прибави дозволу за производњу електричне енергије.*

### Надгледање пословних активности корисника дозвола

Надгледање пословних активности корисника дозвола обухвата анализирање података и информација достављених кроз поступак редовног или ванредног извјештавања и обављање надзорних провјера. Надзорне провјере се обављају у просторијама корисника дозволе те се уз присуство овлашћеног особља приступа објектима, опреми и документацији корисника дозволе. Након извршене надзорне провјере, припрема се извјештај са надзорне провјере те се, по потреби, доноси рјешење о предузимању мјера за отклањање неправилности у погледу поштовања услова издатих дозвола.

* ***Надзорне******провјере***

Регулаторна комисија је 31. јануара 2024. године донијела Рјешење о предузимању мјера након обављеног надзора над радом Оператора система подстицаја, број 01-489-11/23/Р-87-303. Надзор је обављен у Мјешовитом холдингу „Електропривреда Републике Српске“ - Матично предузеће, Акционарско друштво, као вршиоцу функције Оператора система подстицаја, у периоду од 11. до 15. децембра 2023. године. Након обављеног надзора, сачињен је Извјештај са надзора над радом Оператора система подстицаја, број 01-489-9/23 од 18. јануара 2024, који је 19. јануара достављен Мјешовитом холдингу „Електропривреда Републике Српске“ - Матично предузеће, Акционарско друштво Требиње, као вршиоцу функције Оператора система подстицаја, са роком за достављање коментара до 26. јануара 2024. године. У остављеном року, није било коментара. Ово рјешење Регулаторне комисије садржи мјере за унапређење рада Оператора система подстицаја, као и транспарентности функционисања система подстицаја те да се на основу обављеног надзора упути иницијатива Влади Републике Српске за рјешавање трајног статуса Оператора система подстицаја у складу са прописима на начин да се у оквиру Мјешовитог холдинга „Електропривреда Републике Српске“- Матично предузеће, Акционарско друштво Требиње статусно уреди Оператор система подстицаја као посебна организациона и административно-функционална цјелина оспособљена за самостално спровођење надлежности прописаних Законом о обновљивим изворима енергије или да се фомира Оператор система подстицаја као посебно правно лице.

Регулаторна комисија је у октобру 2024. године донијела Рјешење о предузимању мјера након обављеног надзора у привредном друштву Мјешовити холдинг „Електропривреда Републике Српске“ - Матично предузеће, Акционарско друштво Требиње, као корисника дозволе за обављање дјелатности трговине и снабдијевања електричном енергијом, број 01-700-6/24/Р-114-1039 од 24. октобра 2024. године. Ово привредно друштво обавља функцију и јавног снабдјевача на тржишту електричне енергије у Републици Српској и функцију Оператора система подстицаја. Надзорна провјера је обављена у периоду од 24. до 26. јуна 2024. године, а циљ ове надзорне провјере је био да се увидом у документацију, опрему, процес рада, изузимањем документације и узимањем изјава од представника корисника дозволе, утврди да ли корисник дозволе дјелује у складу са условима дозволе, законом и осталим прописима.

Регулаторна комисија је у 2024. години извршила надзорне провјере како слиједи:

* редовну надзорну провјеру корисника дозволе за обављање дјелатности дистрибуције електричне енергије, ОДС „Електрокрајина“ а.д. Бања Лука,
* надзорну провјеру корисника дозволе за обављање дјелатности дистрибуције електричне енергије, ОДС „Електро-Херцеговина“ а.д. Требиње (редовну и ванредну),
* редовну надзорну провјеру корисника дозволе за обављање дјелатности дистрибуције електричне енергије, ОДС „Електродистрибуција“ а.д. Пале,
* редовну надзорну провјеру корисника дозволе за обављање дјелатности дистрибуције електричне енергије, ОДС „Електро Добој“ а.д. Добој,
* редовну надзорну провјеру корисника дозволе за обављање дјелатности снабдијевања и трговине електричном енергијом, Мјешовитог Холдинга „ЕРС” - МП а.д. Требиње, а који обавља и функције јавног снабдјевача, те Оператора система подстицаја.

Предмет ових провјера је било утврђивање чињеничног стања у погледу испуњености одређених тачака услова дозволе и провјере провођења рјешења Регулаторне комисије те провјера придржавања одредби одговарајућих законских и подзаконских аката.

Регулаторна комисија је, након завршеног поступка обављених редовних надзорних провјера, донијела рјешења о предузимању мјера током 2024. године, те почетком 2025. године за надзор корисника дозволе ОДС „Електро Добој“ а.д. Добој.

Рјешења о предузимању мјера након спроведених надзорних провјера доступна су на интернет страници Регулаторне комисије. Поред тога, рјешења са извјештајима са надзорних провјера су достављена надлежним институцијама у Републици Српској. Регулаторна комисија је о затеченом стању у оператерима дистрибутивног система по одређеним питањима обавијестила и надлежне институције као што су Републички завод за стандардизацију и метрологију Републике Српске и Инспекторат Републике Српске.

* ***Извјештавање***

Надгледање пословних активности корисника дозвола се врши и кроз процес редовног извјештавања. Корисницима дозвола прописана је обавеза да редовно извјештавају Регулаторну комисију у складу са *Правилником о извјештавању и другим актима Регуларторне комисије*. Ово извјештавање обухвата достављање финансијских, техничких, организационих и других података, како је наведено у *Правилнику о извјештавању*.

Потребно је нагласити да је, након организационих промјена унутар самих оператера дистрибутивног система, дошло до побољшања квалитета извјештавања, када су у питању оператери дистрибутивног система.

### Издавање сертификата за производно постројење

Регулаторна комисија издаје сертификат произвођачу електричне енергије за производно постројење које производи електричну енергију из обновљивих извора, на економски исплатив начин уз заштиту животне средине, а у коме је обезбијеђено мјерење свих енергетских величина. Сертификат је документ који представља један од кључних доказа неопходних за одобравање права на подстицај производње електричне енергије из обновљивих извора енергије и за издавање гаранција о поријеклу произведене електричне енергије.

Закључно са 31.12.2024. године, на снази је било укупно 428 сертификатa за производна постројења и то:

* 50 сертификата за постројења која користе енергетски потенцијал воде,
* два сертификата за постројења која користе енергију која се добија из биомасе,
* један сертификат за постројење које користи енергију која се добија из биогаса и
* 375 сертификата за постројења која користе неакумулисану сунчеву енергију.
* Регулаторна комисија је и током 2024. године водила поступке за издавање сертификата за производна постројења која користе обновљиве изворе енергије за производњу електричне енергије, а преглед вођених поступака дат је у табели 4.

У току 2024. године, Регулаторна комисија је издала 166 сертификата за производна постројења, од чега 153 нова сертификата, једном сертификату је продужен период важења, у девет случајева је вршена измјена сертификата, а три сертификата су пренесена на друга лица. Један захтјев за издавање сертификата је одбачен, а у осам случајева су поступци по захтјеву за издавање сертификата обустављени. Преглед поступака по захтјевима за издавање сертификата у 2024. години дат је у табели 4.

**Табела 4** - *Преглед поступака издавања сертификата за производно постројење у 2024. години*

|  |  |  |  |  |
| --- | --- | --- | --- | --- |
| Врста постројења | Сертификат за производно постројење | | | |
| Издати | Одбачени | Поступци у току  (настављени у 2024.) | Напомена |
| Постројења која користе енергетски потенцијал воде | 4 | 1 | 0 |  |
| Постројења која користе неакумулисану сунчеву енергију | 161 | - | 70 |  |
| Постројења која користе енергију која се добија из биомасе | 1 | - | - |  |
| Постројења која користе енергију која се добија из биогаса | 0 | - | - |  |
| Укупно | **166** | **1** | **70** |  |

Регистар издатих сертификата је јавно доступан на интернет страници Регулаторне комисије (www.reers.ba) и садржи податке о врсти постројења, броју рјешења о издавању сертификата, производном постројењу и периоду важења сертификата.

### Надгледање испуњености критеријума на основу којих је издат сертификат за производно постројење

Корисници сертификата су у обавези да, почетком календарске године, доставе изјаве о испуњености критеријума за издавање сертификата за производно постројење у протеклој календарској години, тј. за календарску 2023. годину то раде почетком 2024. године. Већина корисника сертификата је благовремено испунила обавезу достављања наведене изјаве, док је у мањем броју случајева Регулаторна комисија била принуђена опомињати кориснике због неблаговременог достављања изјава.

### Издавање гаранција о поријеклу електричне енергије

Регулаторна комисија издаје гаранције о поријеклу електричне енергије, врши пренос и поништавање гаранција о поријеклу.

Регулаторна комисија је у првој половини 2023. године, уз претходну сагласност Владе Републике Српске, са компанијом GREXEL закључила уговор о имплементацији и одржавању Регистра гаранција о поријеклу електричне енергије и учешће у регионалном систему издавања гаранција о поријеклу. Регистар је у функцији од јула 2023. године.

У 2024. години, Регулаторна комисија је:

* донијела шест рјешења о покретању поступка издавања гаранција о поријеклу електричне енергије,
* донијела једно рјешење о отварању налога у регистру гаранција о поријеклу корисницима дозвола за обављање дјелатности снабдијевања и трговине електричном енергијом,
* издала 55.274 гаранција о поријеклу електричне енергије произвођачима, а није било преноса и поништавања гаранција о поријеклу.

Током 2024. године, истекао је период важења за 21.326 претходно издатих гаранција о поријеклу електричне енергије.

### Регулација цијена

* ***Одобравање тарифних ставова за јавно снабдијевање***

У току 2024. године, Регулаторна комисија је одобрила тарифне ставове за јавно снабдијевање крајњих купаца у Републици Српској по захтјеву Мјешовитог Холдинга „Електропривреда Републике Српске“ Матично Предузеће а.д. Требиње, који обавља јавно снабдијевање у складу са одлуком Владе Републике Српске.

Достављени захтјев за одобрење тарифних ставова за јавно снабдијевање крајњих купаца се темељио на промјени цијене набавке електричне енергије, док је цијена услуге јавног снабдијевања остала непромијењена.

Регулаторна комисија прихватила је захтјев јавног снабдјевача и одобрила захтијевану цијену набавке електричне енергије од 0,0777 KM/kWh, која је у претходном периоду износила 0,0643 КМ/kWh. Овим је цијена набавке електричне енергије већа од претходно коришћене цијене за 20,8%, док повећање укупног рачуна за крајње купце из категорије „Домаћинстава“ износи у просјеку 7,9%.

Регулаторна комисија за енергетику Републике Српске, на 120. редовној сједници, одржаној 17. децембра 2024. године, у Требињу, донијела je Одлуку о одобравању цијене енергије и тарифних ставова за јавно снабдијевање у Републици Српској, која је почела да се примјењује од 1. јануара 2025. године.

***Накнада за подстицање производње електричне енергије из обновљивих извора***

На основу одредбе члана 46. став 4. Закона о обновљивим изворима енергије, Регулаторна комисија утврђује висину накнаде за подстицање производње електричне енергије из обновљивих извора, уз сагласност Владе Републике Српске. Износ накнаде се одређује крајем текуће године за наредну годину. Накнада која се примјењивала у 2024. години износила је 0,0007 KM/kWh и утврђена је одлуком Регулаторне комисије из 2023. године.

Регулаторна комисија је, крајем 2024. године, донијела Одлуку о висини накнаде за подстицање производње електричне енергије из обновљивих извора која ће се примјењивати у 2025. години, при чему је износ накнаде остао непромијењен и износи 0,0007 KM/kWh.

* ***Гарантоване откупне цијене и премије за електричну енергију произведену из обновљивих извора***

На основу одредби члана 31. став (1) и (6) Закона о обновљивим изворима енергије, Регулаторна комисија, уз сагласност Владе Републике Српске, доноси одлуку о висини гарантованих откупних цијена за електричну енергију из обновљивих извора и најмање једном годишње провјерава ниво гарантованих откупних цијена и премија за мала постројења.

Током 2024. године примјењивала се Одлука о висини гарантованих откупних цијена за електричну енергију из обновљивих извора, која је објављена у Службеном гласнику Републике Српске, број 78/22.

* *Референтна тржишна цијена у систему подстицаја*

На основу одредбе члана 31. став (5) Закона о обновљивим изворима енергије, Регулаторна комисија утврђује референтну тржишну цијену, најкасније до 10. у мјесецу за претходни квартал, као просјечну остварену велепродајну цијену остварену у претходном кварталу у Босни и Херцеговини и/или на двије берзе у земљама у окружењу.

У току 2024. године Регулаторна комисија је донијела четири одлуке и то:

* Одлуку о висини референтне тржишне цијене електричне енергије у систему подстицаја за I квартал у износу од 0,1859 KM/kWh (Службени гласник Републике Српске, број 13/24),
* Одлуку о висини референтне тржишне цијене електричне енергије у систему подстицаја за II квартал у износу од 0,1446 KM/kWh (Службени гласник Републике Српске, број 37/24),
* Одлуку о висини референтне тржишне цијене електричне енергије у систему подстицаја за III квартал у износу од 0,1476 KM/kWh (Службени гласник Републике Српске, број 62/24) и
* Одлуку о висини референтне тржишне цијене електричне енергије у систему подстицаја за IV квартал у износу од 0,2304 KM/kWh (Службени гласник Републике Српске, број 92/24).

Наведена цијена се користи за обрачун премије произвођачима који остварују право на премију за електричну енергију продату на тржишту или утрошену за властите потребе, при чему се премија утврђује као разлика између одговарајуће гарантоване откупне цијене и референтне тржишне цијене.

### Право на подстицај производње електричне енергије из обновљивих извора

Регулаторна комисија је у току 2024. године разматрала захтјеве за одобрење прелиминарог права на подстицај за производна постројења која су у изградњи и захтјеве за одбрење права на подстицај за изграђене електране. Програм о коришћењу обновљивих извора енергије (Службени гласник 16/24) објављен је 20. фебруара 2024. године, чиме су се створили услови да се разматрају захтјеви за одобрење права на подстицај за електричну енергију из малих соларних електрана. Током 2024. године, Регулаторна комисија је разматрала захтјеве и донијела 142 рјешења о одобрењу права на подстицај и 522 рјешења о одобрењу прелиминарног права на подстицај за мале соларне електране. Регулаторна комисија је доносила закључке о одбацивању захтјева за одобрење прелиминарног права на подстицај за све мале соларне електране којима су издате употребне дозволе.

Поред ових захтјева, одобрено је и једно право на подстицај самосталног предузетника „Мала хидроелектрана Отоке 1“ Дуле Пиљић, Шипово за малу хидроелектрану „Отоке 1“. Током 2024. године, није било захтјева за одобрење права на постицај или прелиминарног права на подстицај за остале технологије које користе обновљиве изворе енергије, а чије подстицање је предвиђено Законом о обновљивим изворима енергије. (Службени гласник 16/24) (Службени гласник 16/24). Подаци о електранама за које је Регулаторна комисија издала рјешења о подстицају и рјешења о праву на подстицај, налазе се на интернет страници Регулаторне комисије www.reers.ba, у секцији ОБНОВЉИВИ ИЗВОРИ.

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |

### Тржиште електричне енергије

Дјелатности које се обављају у сектору електричне енeргије могу се подијелити на монополске (мрежне дјелатности - управљање преносном и дистрибутивном мрежом електричне енергије) и дјелатности које се могу обављати у тржишним условима (производња, трговина и снабдијевање купаца електричном енергијом).

„Монополске“ дјелатности су предмет потпуне регулације од стране надлежног регулаторног тијела, док „тржишне” дјелатности захтијевају увођење тржишних механизама у којима ће се моћи остварити њихов тржишни карактер.

Укидањем монополског понашања када су у питању производња, трговина и снабдијевање, даје се могућност избора, како за купце тако и за произвођаче и снабдјеваче, чиме се стварају услови за конкуренцију на начелима недискриминације, равноправности и транспарентности.

Регулација цијена остаје једино код одређивања цијена преноса и дистрибуције енергије (мрежарина) као природног монопола.

Један од основних циљева отвореног тржишта је право купаца на избор снабдјевача електричном енергијом и обратно, омогућавање једнаких, транспарентних и непристрасних услова снабдјевачима да врше дјелатност снабдијевања купаца електричном енергијом.

Развој малопродајног тржишта додатно је оснажен доношењем новог Закона о електричној енергији и почетком његове примјене 1. јануара 2021. године.

Развој малопродајног тржишта у претходном периоду окарактерисало је сљедеће:

* Правилником о стицању статуса квалификованог купца*,* у септембру 2006. године, створене основне претпоставке за излазак квалификованих купаца (сви купци осим купаца из категорије „Домаћинстава” који то право стичу 1. јануара 2015. године) на тржиште.
* Правилником о квалификованом купцу, који је Регулаторна комисија донијела у децембру 2011. године, утврђен је начин снабдијевања квалификованих купаца до потпуног отварања тржишта, односно до 1. јануара 2015. године, као и начин снабдијевања квалификованих купаца након потпуног отварања тржишта. У складу са одредбама овог Правилника, продужен је рок до кога квалификовани купци имају могућност да се снабдијевају као тарифни купци до 1. јула 2012. године. Након истека овог рока, квалификовани купци који на тржишту не изаберу снабдјевача квалификованих купаца, могу куповати електричну енергију од јавног (резервног) снабдјевача у систему обавезе јавне услуге, укључујући и универзалну услугу до 1. јануара 2015. године по цијенама јавног (резервног) снабдијевања.
* Правилником о снабдијевању квалификованих купаца електричном енергијом и поступку промјене снабдјевача, од 11. децембра 2014. године, прописује се начин снабдијевања купаца на тржишту електричне енергије у Републици Српској након 1. јануара 2015. године, када сви купци електричне енергије постају квалификовани купци. То значи да имају право и могућност да изаберу свог снабдјевача електричном енергијом, односно да бирају најповољнију понуду за снабдијевање електричном енергијом. Одредбама овог Правилника, прописана су права и обавезе квалификованих купаца и снабдјевача, поступак промјене снабдјевача, улога јавног и резервног снабдјевача, те начин формирања цијена за купце који се снабдијевају у систему обавезе јавне услуге (код јавног снабдјевача или код резервног снабдјевача).

Од 1. јануара 2015. године, купац из категорије „Домаћинства” и „Мали купац” (већина комерцијалних купаца чији су објекти прикључени на 0,4 kV напон), који не изабере новог снабдјевача квалификованих купаца, има право да купује електричну енергију од јавног снабдјевача, тј. да се снабдијева електричном енергијом стандардног квалитета по економски оправданим, лако и јасно упоредивим и транспарентним цијенама (универзална услуга).

* Регулаторна комисија је у марту 2019. године донијела Правилник о измјенама и допунама правилника о снабдијевању квалификованих купаца и поступку промјене снабдјевача. Овим Правилником уведено је временско ограничење за коришћење услуге резервног снабдијевања, тако да резервно снабдијевање постоји као вид заштите купаца, али га је у непрекидном трајању могуће користити до 60 дана, након чега је купац, који не припада категорији „Домаћинства" или није „Мали купац”, дужан да нађе снабдјевача на тржишту.
* Регулаторна комисија је, у јулу 2021. године, донијела нови Правилник о снабдијевању електричном енeргијом и поступку промјене снабдјевача усклађен са одредбама новог закона.
* Такође, од 1. априла 2021. године, као резултат примјене новог Закона о електричној енергији, извршено је и правно раздвајање оператора дистрибутивног система и јавног снабдјевача, а послове јавног снабдјевача на основу одлуке Владе Републике Српске обавља МХ „Електропривреда Републике Српске“ - МП а.д Требиње.

Као резултат ових измјена, дошло је до значајнијег помака на малопродајном тржишту у Републици Српској. Тржиште малопродаје је либерализовано. Не постоје регулаторне препреке за све лиценциране снабдјеваче да пружају услуге на територији Републике Српске и сви купци могу промијенити снабдјевача по свом избору. Ипак, већину купаца и даље снабдијевају постојећи снабдјевачи, тако да се биљежи веома мали број промјена снабдјевача, осим промјена када купац губи статус малог купца и прелази на тржишно снабдијевање. Дјелатност јавног снабдијевања обавља МХ „ЕРС“ МП а.д, Требиње, на основу одлуке Владе Републике Српске о именовању за јавног и резервног снабдјевача на територији Републике Српске. Поред тога што МХ „ЕРС“ МП а.д, Требиње има обавезу јавног снабдијевања, овај снабдјевач има обавезу да врши и снабдијевање квалификованих купаца који на отвореном тржишту остану без свог снабдјевача – резервно снабдијевање.

Босна и Херцеговина нема институционално велепродајно тржишта (не постоји оператор тржишта, односно берза електричне енергије). Међутим, поред трговине електричном енергијом на билатералном тржишту, највећи снабдјевачи - трговци електричне енергије у Републици Српској активно продају електричну енергију на берзама у окружењу. На примјер, МХ „Електропривреда Републике Српске“ МП а.д. Требиње је у току 2024. године око 40% продате електричне енергије пласирала путем SEEPEX-a (берза у Републици Србији).

### Заштита купаца електричне енергије

* ***Регулаторни оквир заштите купаца***

Питање заштите [купаца електричне енергије](#_Toc230868149) је уређено одредбама Закона о електричној енергији и подзаконским актима. Један од основних циљева успостављања унутрашњег тржишта електричне енергије је обезбјеђивање конкурентних цијена, виших стандарда услуга и сигурност снабдијевања, тј. могућност да сви купци искористе предност конкурентног тржишта. Наведени прописи обезбјеђују заштиту права купаца, при чему квалитет услуге треба да буде централна одговорност привредних друштава која обављају електроенергетске дјелатности.

Мјере за заштиту купаца обухватају: право на уговор који садржи, између осталог, унапријед дефинисане услове снабдијевања, квалитет понуђене услуге, обавезу правовременог информисања купца, право на накнаду штете, рјешавање спорова, обавезу благовременог обавјештавања о условима и начину промјене цијене, обавезу информисања о цијенама и тарифама под стандардним условима, право на избор начина плаћања и информацију о праву на универзалну услугу за купце електричне енергије итд.

Регулаторна комисија је одредбама Општих услова за испоруку и снабдијевање електричном енергијом, обезбиједила посебан облик заштите крајњих купаца електричне енергије. То се огледа у мјерама које се односе на искључење електричне енергије и мјерама заштите крајњих купаца у удаљеним подручјима. Овим одредбама су прописани услови под којима се купац може искључити са мреже, процедура искључења, а посебно је прописана забрана искључења у дане државних празника, дане викенда или дане када не ради услужни центар корисника дозволе. Такође, забрањено је искључење крајњих купаца који користе електромедицинску опрему за одржавање здравља. У случају екстремно хладног времена, обустава испоруке се може примијенити само као крајња мјера.

У циљу обезбјеђења равноправности и недискриминације крајњих купаца у погледу услова за прикључење објеката на дистрибутивну мрежу, Регулаторна комисија је донијела *Правилник о методологији за утврђивање накнаде за прикључење на дистрибутивну мрежу*, теодобрила типове прикључка и накнаде за прикључење на дистрибутивну мрежу.

Тарифним ставовима за кориснике дистрибутивних система и тарифним ставовима за јавно снабдијевање (домаћинства и мали купци), обезбијеђено је да цијене електричне енергије буду утврђене на основу унапријед дефинисане методологије, засноване на објективним критеријумима, објављене прије примјене и примијењене без дискриминације.

Поред наведеног, Закон о електричној енергији је дефинисао енергетски заштићеног купца, те предвидио механизам заштите ових купаца. Свакако, у свјетлу отварања тржишта, веома је битно да се овај механизам, доношењем подзаконих аката од стране Владе Републике Српске и надлежних министарстава, учини што прије оперативним.


* ***Рјешавање спорова***

Регулаторна комисија је, на основу одредбе члана 32. Закона о електричној енергији, надлежна да, по захтјеву странке, рјешава спорове на тржишту електричне енергије.

У току 2024. године, Регулаторној комисији поднесена су 249 захтјева крајњих купаца за рјешавање спорова међу учесницима на тржишту електричне енергије. Број поднесених захтјева, с обзиром на разлоге подношења, је сљедећи:

* право на снабдијевање електричном енергијом – 3 захтјева
* приступ на дистрибутивну мрежу – 3 захтјева
* обрачун утрошене електричне енергије – 153 захтјева
* обрачун накнаде за неовлашћену потрошњу електричне енергије - 17
* обустава испоруке електричне енергије - 6
* квалитет напајања електричном енергијом – 11
* други разлози (отпис дуга, застарјелост, пренос дуга, накнада штете, измјештање мреже, замјена и измјештање стубова, извршење пресуде и сл.) - 56

На слици 1 дат је приказ захтјева према разлогу подношења. Евидентно је да је најчешћи разлог подношења захтјева за рјешавање спора у вези са обрачуном утрошене енергије. Иначе, у ову категорију спорова укључени су сви спорови у вези са обрачуном утрошене електричне енергије, икључујући извршене корекције обрачуна и слично. Према одредбама новог закона о електричној енергији, спорови у вези са неовлашћеном потрошњом електричне енергије су посебно структурисани.



**Слика 1** - *Захтјеви за рјешавање спорова према разлогу подношења*

Број захтјева за рјешавање спорова по корисницима дозвола је сљедећи:

* Оператор дистрибутивног система „Електрокрајина” а.д. Бања Лука – 132 захтјева
* МХ „Електропривреда Републике Српске” МП а.д. Требиње – 57 захтјева
* Оператор дистрибутивног система „Електро-Бијељина” а.д. Бијељина – 33 захтјева
* Оператор дистрибутивног система „Електро Добој” а.д. Добој – 7 захтјева
* Оператор дистрибутивног система „Електродистрибуција” а.д. Пале – 11 захтјева и
* Оператор дистрибутивног система „Електро-Херцеговина” а.д. Требиње – 9 захтјева.

У појединим ситуацијама, захтјеви за рјешавање спорова у вези са обрачуном утрошене електричне енергије усмјерени су и према МХ „Електропривреда Републике Српске“ МП а.д. Требиње, као снабдјевачу електричном енергијом и према појединим операторима дистрибутивног система. Због тога је укупан број захтјева по корисницима дозвола већи од броја стварно поднесених захтјева.

На слици 2 дат је приказ захтјева по корисницима дозвола.

**Слика 2** - *Захтјеви за рјешавање спорова према корисницима дозвола*

Током 2024. године дошло је до повећања броја захтјева за рјешавање спорова за 18,5 %, у односу на број спорова у 2023. години.

Поред наведеног, у току 2024. године запримљено је 157 електронских поднесака од стране крајњих купаца. По овим поднесцима је благовремено поступљено, те су дате упуте у циљу оствaривања права, на начин да се отклоне формални недостаци поднеска или да се са поднесцима непосредно обрате електроенергетским субјектима на даље поступање.

* ***Рјешавање жалби***

Регулаторна комисија је надлежна да одлучује о жалби на рјешење дистрибутера о издавању електроенергетске сагласности за прикључење и понуђени уговор о прикључењу.

У току 2024. године, поднесено је 25 жалби крајњих купаца против рјешења о издавању електроенергетских сагласности и понуђених услова за закључење уговора о прикључењу, а све поднесене жалбе су ријешене.

Регулаторна комисија је такође поступила по 27 пријава корисника електродистрибутивне мреже, због кршења прописа и услова издатих дозвола, по којима су донесене мјере, у циљу отклањања утврђених незаконитости и неправилности.

* ***Управни спорови***

У току 2024. године поднесено је 14 тужби за покретање управног спора Окружном суду у Требињу против коначних рјешења Регулаторне комисије. Поднесене тужбе су се односиле на рјешења о споровима и рјешења о условима прикључења. У току 2024. године поднесена су и четири захтјева за ванредно преиспитивање правоснажне одлуке надлежног суда пред Врховним судом Републике Српске, у вези са рјешењима Регулаторне комисије.

Поступајући по поднесеним тужбама, благовремено су достављани одговори на тужбе са копијом комплетног списа предмета.

Окружни суд у Требињу је донио пресуде по поднесеним тужбама, а у два случаја су предмети враћени на поновно одлучивање.

Потребно је истаћи да се већина тужби односила на спорове у вези са оспоравањем основа за обрачун утрошене електричне енергије.

* ***Карактеристике појединих врста спорова***

Највећи број, односно 61% спорова, се односи на обрачун утрошене електричне енергије. Ови спорови се углавном односе на енормно високе рачуне у одређеним обрачунским периодима, а посљедица су нередовног очитања испоручене електричне енергије. Оно што јесте карактеристично у овим ситуацијама је чињеница да оператор дистрибутивног система у својим евиденцијама уноси констатације да су мјерна мјеста редовно очитавана. Овакве радње проузрокују штетне посљедице по крајње купце, јер су затечени са високим рачунима, услијед чега се губи повјерење у уговорним односима, а посебно што им се неосновано обрачунава утрошена електрична енергије, по већим тарифама, будући да приказ потрошње у једном мјесецу из претходног периода, доводи по пробијања „прагова потрошње”, а што не одговара стварном стању мјесечне потрошње у том периоду.

Такође су карактеристични спорови о корекцији обрачуна утрошене електрични енергије у ситуацијама када за то нема правног основа, као и оспоравање рачуна за утрошену електричну енергију због неисправности бројила и због истека важности верификационог жица на бројилима, која се због тога не могу употребљавати на основу законских прописа. И у таквим ситуацијама су се морали усвајати захтјеви крајњих купаца, што је на штету електроенергетских субјеката. Узрок ових појава се може и мора отклонити, савјесним и ажурним предузимањем редовних послова оператора дистрибутивних система.

Од укупног броја спорова, 6,8 % се односи на неовлашћену потрошњу, а овај податак потврђује да је неовлашћена потрошња електричне енергије и даље присутна на терену. С обзиром да неовлашћена потрошња електричне енергије повлачи и кривичну одговорност, у незнатном броју случајева је таква одговорност и утврђивана, те због тога изостаје превентивно дјеловање на спречавању ових појава. Узрок тога су пропуштања дужних радњи и оператора дистрибутивних система и других надлежних органа. Посебно су уочени пропусти на документовању неовлашћене потрошње дјеловањем магнета на бројило.

Што се тиче квалитета снабдијевања електричном енергијом, број оваквих спорова у укупном броју је 4,4 %, а ови спорови се углавном односе на квалитет напајања, узрокован незадовољавајућим стањем на електродистрибутивној мрежи. Ове ситуације треба предупређивати, те стање на мрежи успостављати у складу са техничким стандардима. Постојање овакве врсте спорова указује на недовољно улагање у одржавање и развој електродистрибитивне мреже.

Било је више пријава купаца - произвођача са којима јавни снабдјевач није закључио уговор о снабдијевању по систему нето обрачуна или мјерења. Ово су противзаконите ситуације, те је Регулаторна комисија поступајући по пријавама купаца – произвођача, доносила рјешења о мјерама, којима је налагано снабдјевачу да закључи уговор те да изврши одговарајући обрачун од момента стицања статуса купца – произвођача.

### Регулисање сектора природног гаса

### Доношење и одобравање правила и прописа

Регулаторна комисија је током 2024. године донијела, те дала одобрења или сагласности на подзаконске акте из области природног гаса како слиједи:

* сагласност на „Опште услове за снабдијевање природним гасом“ привредних друштава: „Сарајево гас” а.д. Источно Сарајево, А.Д „Зворник – стан” Зворник и „MET ENERGY BH“ д.о.о. Бања Лука.
* сагласност на „Правила о раду дисрибутивног система за природни гас“ привредног друштава: „Сарајево гас” а.д. Источно Сарајево и
* сагласност на „План развоја транспортног система природног гаса за период 2025-2034. година” привредном друштву „Гас промет“ а.д. Пале.

### Сертификација оператора транспортног система

Одредбама Закона о гасу прописана је обавеза сертификације оператора транспортног система природног гаса од стране Регулаторне комисије, а што је услов за прибављање дозволе за обављање дјелатности транспорта и управљања транспортним системом природног гаса. Сертификација је поступак којим се утврђује усклађеност оператора транспортног система са условима у вези са његовом независношћу и раздвајањем од вертикално интегрисаног субјекта, као и са другим релевантним захтјевима из закона.

Привредно друштво „Гас промет“ а.д. Пале је, у претходном периоду, сертификовано као оператор транспортног система природног гаса према моделу власничког раздвајања, за дионице гасоводног система Шепак-Каракај и Каракај-Зворник са припадајућим објектима, постројењима и опремом.

Сертификација оператора транспортног система није извршена за дио транспортног система природног гаса Каракај-Кладањ, који је у власништву привредног друштва „Сарајево гас“ а.д. Источно Сарајево. Током 2024. године привредно друштво „Сарајево гас“ а.д. Источно Сарајево није извршило раздвајања дјелатности транспорта и управљање транспортним системом за природни гас од осталих дјелатности које обавља нити је подносило захтјев за цертификацију оператора транспортног система. Иначе, према закону, рок за усклађивање обављања дјелатности је март 2023. године.

Влада Републике Српске је 16.03.2023. године донијела „Одлуку о давању овлашћења привредном друштву „Гас промет“ а.д. Пале за обављање дјелатности на дионици гасовода Каракај – Кладањ (Старић)“, којом се ово друштво овлашћујe да, као цертификовани оператор транспортног система и корисник дозволе за обављање дјелатности транспорта и управљања транспортним системом природног гаса, обавља дјелатност транспорта и управљања транспортним системом природног гаса на дионици гасовода Каракај – Кладањ (Старић), која је у власништву „Сарајево гас“ а.д. Источно Сарајево. Према одлуци, „Гас промет“ а.д. Пале ће ове послове обављати у периоду од двије године, у коме је „Сарајево гас“ а.д. Источно Сарајево дужно ускладити своје пословање и извршити цертификацију у складу са Законом о гасу. Одлука је објављена у Службеном гласнику Републике Српске, број 30/23.

### Издавање дозвола

Током 2024. године, издато је седам дозвола за обављање дјелатности у сектору природног гаса. Нова дозвола за обављање дјелатности трговине и снабдијевања природним гасом издата је привредном друштву „MET ENERGY BH“ д.о.о. Бања Лука. Продужене су дозволе за обављање дјелатности управљања постројењем за компримовање природног гаса привредним друштвима Акционарско друштво „Рафинерија нафте Брод“ и „Прво гасно друштво“ д.о.о. Зворник, дозвола за обављање дјелатности дистрибуције и управљања дистрибутивним системом природног гаса привредном друштву „Сарајево гас” а.д. Источно Сарајево и дозволе за обављање дјелатности трговине и снабдијевања природним гасом „ГАС РЕС“ д.о.о. Бања Лука, „Сарајево гас” а.д. Источно Сарајево и А.Д „Зворник – стан” Зворник.

Закључно са 31.12.2024. године, у сектору природног гаса, је било укупно петнаест важећих дозвола за обављање дјелатности, од чега једна дозвола за транспорт и управљање транспортним системом природног гаса („Гас промет“ а.д. Пале), двије дозволе за дистрибуцију и управљање системом за дистрибуцију природног гаса („Сарајево гас” а.д. Источно Сарајево и А.Д „Зворник – стан” Зворник), десет дозвола за трговину и снабдијевање природним гасом („ГАС РЕС“ д.о.о. Бања Лука, „Сарајево гас” а.д. Источно Сарајево, А.Д „Зворник – стан” Зворник, „CNG ENERGY“ д.о.о. Бања Лука, „Прво гасно друштво“ д.о.о. Зворник, Акционарско друштво „Рафинерија нафте Брод“, „ОПТИМА ГРУПА“ д.о.о. Бања Лука, „Бијељина гас“ д.о.о. Бијељина, „Алумина“ д.о.о. Зворник и„MET ENERGY BH“ д.о.о. Бања Лука) и двије дозволе за обављање дјелатности управљања постројењем за компримовани природни гас (Акционарско друштво „Рафинерија нафте Брод“ и „Прво гасно друштво“ д.о.о. Зворник).

### Надгледање пословних активности корисника дозвола

* ***Надзорне провјере***

Надзорне провјере у сектору природног гаса се обављају у циљу праћења усаглашености рада корисника дозвола са условима издатих дозвола те утврђивања нивоа проведених мјера сходно рјешењима са надзорних провјера проведених у претходном периоду.

Након надзорне провјере, сачињава се извјештај са надзорне провјере који се доставља на коментарисање кориснику дозволе. Извјештај са надзорне провјере садржи утврђено стање у погледу поштовања услова дозволе, као и евентуално утврђене неправилности коришћења дозволе.

Регулаторна комисија у 2024. години није обављала надзорне провјере код корисника дозвола за обављање дјелатности у сектору природног гаса.

* ***Извјештавање***

Правилником о извјештавању прецизиран је садржај, начин и рокови достављања извјештаја које су корисници дозвола из сектора природног гаса дужни достављати Регулаторној комисији.

Корисници дозвола из сектора природног гаса дужни су да, између осталог, достављају извјештаје на прописаним обрасцима и они обухватају финансијске, техничке и организационе податке, податке о квалитету пружених услуга итд. Анализа достављених извјештаја је један од елемената на основу којих се, поред услова издатих дозвола, дефинише програм надзорних провјера појединачно за сваку од дјелатности корисника дозвола.

Већина корисника дозвола у сектору природног гаса је у 2024. години редовно извјештавала Регулаторну комисију, у складу са Правилником о извјештавању.

### Регулација цијена и отварање тржишта природног гаса

* ***Тарифни поступци***

У току 2024. године, проведен је тарифни поступак по захтјеву привредног друштва „Сарајево гас“ а.д. Источно Сарајево за одобрење тарифа за приступ транспортном систему природног гаса за зону Зворник1/Каракај – Кладањ (Старић), број 01-87-641/24 од 20.3.2024. године. Након што је утврђена уредност захтјева, на 92. редовној сједници, одржаној 11. априла 2024. године, Регулаторна комисија је донијела Закључак опровођењу тарифног поступка за одобрење тарифних ставова за приступ транспортном системуброј 01-191-2/24/P-92-454 од 11. априла 2024. године. Након одржане формалне расправе и запримљених коментара, водитељ поступка је сачинио Извјештај водитеља поступка за одобрење тарифа за приступ транспортном систему природног гаса за зону "Зворник 1/Каракај-Кладањ (Старић)", број 01-191-18/24 од 14. јуна 2024. који је достављен на коментарисање подносиоцу захтјева и другим странкама у поступку.

Регулаторна комисија за енергетику Републике Српске, на 101. редовној сједници, одржаној 27. јуна 2024. године, у Требињу, донијела je Рјешењео одобрењу тарифа за приступ транспортном систему природног гаса за зону ''Зворник 1/Каракај-Кладањ (Старић)''.

***Тржиште природног гаса***

Дјелатности транспорта и дистрибуције природног гаса те складиштење природног гаса су, као монополске дјелатности, предмет потпуне регулације, док су производња, трговина и снабдијевање купаца природним гасом дјелатности које се могу обављати у тржишним условима, те захтијевају процес либерализације услова њиховог обављања, односно увођење таквих тржишних механизама у којима ће се моћи остварити њихов тржишни карактер.

У циљу што бољег организовања, регулисања и функционисања сектора природног гаса те обезбјеђења сигурности снабдијевања и развоја система природног гаса, Закон о гасу прописује да Регулаторна комисија утврђује методологије за обрачунавање трошкова транспорта, дистрибуције, складиштења и снабдијевања природним гасом, методологију за одређивање цијене јавног снабдијевања и снабдијевања посљедњег избора и методологију за обрачунавање трошкова прикључка на систем те, у циљу спречавања злоупотребе монополског положаја, даје сагласност енергетским субјектима на цијене јавног снабдијевања и снабдијевања посљедњег избора природним гасом и цијене управљања, приступа и коришћења транспортног и дистрибутивног система или складишта.

У наредном периоду се очекује и почетак снабдијевања природним гасом подручја Града Бијељине, што ће свакако допринијети развоју, како самог сектора природног гаса тако и тржишта природног гаса у Републици Српској.

### Заштита купаца природног гаса

* ***Регулаторни оквир заштите купаца природног гаса***

Регулаторна комисија је, усвајањем *сета, напријед наведених подзаконских аката у складу са одредбама Закона о гасу* те давањем сагласности на правила рада транспортног и правила рада дистрибутивног система и опште услове за снабдијевање природним гасом, створила услове за праћење и омогућавање заштите крајњих купаца природног гаса у оквиру својих надлежности које проистичу из Закона о гасу.

* ***Рјешавање спорова и жалби***

На основу одредбе члана 30. Закона о гасу, Регулаторна комисија је надлежна да на захтјев странке рјешава спорове између корисника система и оператора система, енергетских субјеката и купаца природног гаса и енергетских субјеката међусобно. Предмети захтјева за рјешавање спорова могу бити у вези са правом на снабдијевање природним гасом, приступом системима, накнадама за прикључење, накнадама за дебаланс система, обрачуном утрошеног природног гаса, обрачуном накнаде за неовлашћену потрошњу природног гаса, обуставом испоруке природног гаса и квалитетом снабдијевања природним гасом.

У току 2024. године, није било поднесених захтјева за рјешавање спорова Регулаторној комисији од стране учесника на тржишту природног гаса.

### Регулисање сектора нафте и деривата нафте

### Доношење и одобравање правила и прописа

У 2024. години, није било активности на доношењу прописа и правила у сектору нафте и деривата нафте.

### Издавање дозвола

У 2024. години, није било поднесених захтјева за издавање дозвола у сектору нафте и деривата нафте.

Закључно са крајем 2024. године, у сектору нафте и деривата нафте, постоје три важеће дозволе за обављање дјелатности - једна за обављање дјелатности производње деривата нафте и двије за обављање дјелатности складиштења нафте и деривата нафте.

### Надгледање пословних активности корисника дозвола

Надгледање пословних активности корисника дозвола обухвата надзорне провјере које се обављају у сједишту корисника дозвола, а односе се на анализирање података и информација достављених кроз поступак редовног или ванредног извјештавања и доношење мјера за отклањање неправилности у погледу поштовања услова издатих дозвола.

* ***Надзорне провјере***

Надзорне провјере у сектору нафте и деривата нафте се обављају у циљу праћења усаглашености рада корисника дозвола са условима издатих дозвола те утврђивања нивоа проведених мјера, сходно рјешењима са надзорних провјера проведених у претходном периоду.

* ***Извјештавање***

Надгледање пословних активности корисника дозвола се, осим кроз спровођење надзорних провјера, врши и кроз процес редовног извјештавања. Условима дозвола је прописана обавеза свим корисницима дозвола у сектору нафте и деривата нафте да, у периоду важења дозволе, редовно извјештавају Регулаторну комисију. Ово извјештавање обухвата достављање финансијских, техничких, организационих и других података како је наведено у условима дозволе и *Правилнику о извјештавању*.

Корисници дозвола из сектора нафте и деривата нафте извјештавају Регулаторну комисију у складу са условима дозволе и Правилником о извјештавању.

### Регулација цијена и отварање тржишта нафте и деривата нафте

* ***Тарифни******поступци***

С обзиром да у Републици Српској немамо правних субјеката који обављају дјелатност транспорта нафте нафтоводима и транспорта деривата нафте продуктоводима, није ни било активности везано за ове дјелатности у 2024. години.

* ***Тржиште нафте и деривата нафте***

Цијене деривата нафте формирају се у складу са тржишним условима у Републици Српској, односно у БиХ.

У циљу регулације и функционисања сектора нафте и деривата нафте, Закон о нафти и дериватима нафте прописује да Регулаторна комисија утврђује методологије за обрачунавање трошкова транспорта нафте нафтоводима и транспорта деривата нафте продуктоводима, доноси тарифни систем за обрачун цијене за коришћење нафтовода, односно продуктовода и одобрава цијене за коришћење нафтовода, односно продуктовода.

Такође, Регулаторна комисија је надлежна да прати примјену тарифних система и методологија за приступ и коришћење нафтовода односно продуктовода.

Активности Регулаторне комисије у вези са обављањем дјелатности транспорта нафте нафтоводима и транспорта деривата нафте продуктоводима у 2024. години није било, јер немамо правних субјеката који обављају те послове.

Прилике на тржишту нису сталне те, осим процеса потражње и понуде, на тржиште утиче технолошки развој, изградња транспортне преносне мреже, цијене, али и бројни неенергетски разлози као што су политика, тероризам, ратови, природне катастрофе и шпекулације.

Посматрано са аспекта глобалне потрошње, нафта заузима мјесто појединачно најважнијег примарног горива. Нафтно тржиште карактерише производња сирове нафте с једне стране и рафинеријска прерада односно потрошња нафтних деривата с друге стране. Главна тржишта сирове нафте у свијету обухватају Руску Федерацију, Сјеверно море, Западну Африку, тржиште Медитерана, Перзијски залив, Азијску регију те источну и западну обалу САД-а.

### Заштита купаца у сектору нафте и деривата нафте

На основу одредбе члана 9. тачка д) Закона о нафти и дериватима нафте, прописано је да је Регулаторна комисија надлежна да рјешава жалбе у другом степену на приступ.

У току 2024. године, није било поднесених жалби из сектора нафте и деривата нафте у смислу одредбе члана 9. став 2. тачка д) Закона о нафти и дериватима нафте.

### Сарадња

### Енергетска заједница

Уговор о успостављању Енергетске заједнице, који је потписан 25. октобра 2005. године и ступио на снагу 1. јула 2006. године, омогућава стварање највећег интерног тржишта за електричну енергију и гас на свијету, у којем, тренутно, ефективно учествују Европска унија с једне стране и сљедећих девет Уговорних страна: Албанија, Босна и Херцеговина, Црна Гора, Грузија Косово, Молдавија, Сјеверна Македонија, Србија, Украјина[[1]](#footnote-2).

Потписивањем Уговора о успостављању Енергетске заједнице, Уговорне стране из регије се обавезују да између себе успоставе заједничко тржиште електричне енергије и гаса које ће функционисати по стандардима тржишта енергије ЕУ-а с којим ће се интегрисати. То се постиже преузимањем дијела правне стечевине ЕУ-а, односно спровођењем одговарајућих уредби и директива ЕУ-а у подручјима електричне енергије, гаса, сигурности снабдијевања, нафте, заштите околине, обновљивих извора, енергетске ефикасности, инфраструктуре, конкуренције и статистике.

Основни циљеви Енергетске заједнице су стварање стабилног и јединственог регулаторног и тржишног простора, који обезбјеђује поуздано снабдијевање енергијом и може привући инвестиције у секторе електричне енергије и природног гаса. Поред тога, то је развој алтернативних праваца снабдијевања гасом и побољшања стања у животној средини, уз примјену енергетске ефикасности и коришћење обновљивих извора енергије.

Министарски савјет, као највише тијело, осигурава постизање циљева Енергетске заједнице. Чине га по један представник сваке Уговорне стране и два представника Европске уније.

Стална група на високом нивоу (PHLG), која окупља високе званичнике Уговорних страна и два представника Европске комисије, обезбјеђује континуитет састанака Министарског савјета и спровођење договорених активности те одлучује о спровођењу мјера у одређеним областима.

Регулаторни одбор Енергетске заједнице (ECRB), са сједиштем у Атини, чине представници државних регулаторних тијела земаља регије, а Европску унију представља Европска комисија, уз помоћ по једног регулатора из земаља учесница из ЕУ-а, те једног представника Агенције за сарадњу енергетских регулатора (ACER). ECRB разматра питања регулаторне сарадње и може прерасти у тијело које доноси регионалне регулаторне одлуке и служи као институција за рјешавање спорова. Регулаторни одбор има главну улогу у раду проширеног тржишта.

Форуми Енергетске заједнице окупљају све заинтересоване актере – представнике влада, регулатора, компнија, купаца, међународних финансијских институција и др.

Секретаријат Енергетске заједнице са сједиштем у Бечу, представља кључни административни фактор и с Европском комисијом обезбјеђује неопходну сарадњу и пружа подршку за рад других институција. Секретаријат је одговоран за надгледање одговарајућег испуњења обавеза Уговорних страна и подноси годишњи извјештај о напретку Министарском савјету. Секретаријат дјелује као „чувар“ Уговора, док Европска комисија има улогу генералног координатора.

У протеклом периоду, Енергетска заједница је израсла у организацију која осигурава чврст институционални оквир за сарадњу, међусобну подршку и размјену искустава, те служи као модел за регионалну сарадњу у вези енергетских питања.

Министарски савјет Енергетске заједнице одржао је састанак 12. децембра 2024. године. Том приликом је, у складу са прилагођеном Уредбом (ЕУ) 2022/869 о смјерницама за трансевропску енергетску инфраструктуру, усвојена Листа пројеката од интереса Енергетске заједнице (PECI). Тиме је закључен ригорозан процес у којем је нагласак стављен на подстицање интеграције тржишта, конкурентности, сигурности снабдијевања и циљева климатске неутралности. Идентификовани приоритетни пројекти омогућавају значајна побољшања инфраструктуре, промовишу регионалну интеграцију и привлаче даљње инвестиције. На овој листи два, од укупно шест пројеката, укључују инвестиције у Босни и Херцеговини:

* Повећање капацитета постојеће 200 kV интерконекције између Босне и Херцеговине и Црне Горе, далековод DV 220 kV Требиње – Перућица и
* Трансбалкански коридор: Двоструки далековод DV 400 kV Бајина Башта (Србија) – Вишеград (БиХ)/Пљевља (Црна Гора) (дионице у Босни и Херцеговини и Црној Гори).

Активним дјеловањем у Енергетској заједници, Босна и Херцеговина потврђује своју опредијељеност за реформу енергетског сектора, либерализацију тржишта енергије и усклађивање своје политике с чланицама Европске уније.

### ЕРРA – Регионално удружење енергетских регулаторних тијела

Регионална асоцијација енергетских регулатора (ЕРРА) је организација независних регулаторних тијела за енергију из Европе, Азије, Африке и Америке. Промјенама Статута у 2015. години, уклоњене су баријере за придруживање регулатора из нових регија и омогућена активна улога свих чланица. ЕРРА има 35 пуноправних и 12 придружених чланица, и окупља регулаторе из 43 државе и двије регионалне регулаторне институције, с готово свих континената – Европе, Азије, Африке и Америке.

Циљеви ЕРРА-е су побољшање регулисања енергетских дјелатности у земљама чланицама, подстицање развоја независних и стабилних регулатора, побољшање сарадње између регулатора, размјена информација, истраживачког рада и искуства између чланица те бољи приступ информацијама о свјетској пракси у регулисању енергетских дјелатности.

На Генералној скупштини у мају 2010. године, као придружене чланице ове организације примљене су и двије ентитетске регулаторне комисије из Босне и Херцеговине – Регулаторна комисија за енергију у Федерацији Босне и Херцеговине и Регулаторна комисија за енергетику Републике Српске.

Током 2024. године, обрађиване су актуелне теме у сектору, укључујући развојне трендове у електроенергетском сектору, флексибилност електроенергетском система у контексту декарбонизације и повећаног преузимања енергије из обновљивих извора, улогу енергетских заједница и купаца – потрошача (prosumer-а) на тржишту електричне енергије, интеграцију обновљивих извора енергије, електромобилност, заштиту угрожених категорија купаца те регулаторни оквир за динамичко одређивање цијена.

У складу са својим надлежностима, представници Регулаторне комисије учествују у раду Генералне скупштине ЕРРА-е, Комитета за тржишта електричне енергије и економско регулисање, Комитета за тржишта гаса и економско регулисање, Комитетa за енергетску транзицију и Радну групу за заштиту купаца. Пружањем релевантних информација о енергетском сектору БиХ и регулаторној пракси, РЕРС испуњава своју улогу, у складу с чланством у ЕРРА-и.

### Сарадња са Министарством енергетике и рударства Републике Српске

У циљу испуњења заједничких циљева у вези са функционисањем енергетског сектора Републике Српске и Босне и Херцеговине, Регулаторна комисија активно сарађује са Министарством енергетике и рударства Републике Српске. Сарадња са Министарством у току 2024. године обухватала је, између осталог, размјену стручних мишљења у оквиру сљедећих активности:

* Анализи остварења циљева удјела енергије из обновљивих извора енергије у бруто финалној потрошњи енергије у Републици Српској,
* Консултација у вези са активностима Енергетске заједнице и
* Учешћа у активностима на изради примарног законодавства у сектору енергетике у Републици Српској, као и на нивоу БиХ.

### Сарадња са другим регулаторним комисијама

Током 2024. године, Регулаторна комисија сарађивала је са друге двије комисије које дјелују на простору Босне и Херцеговине: Државном регулаторном комисијом за електричну енергију (ДЕРК) и Регулаторном комисијом за електричну енергију у Федерацији Босне и Херцеговине (ФЕРК), на доношењу правила и прописа из своје надлежности, као и на размјени искуства и сазнања из појединих области регулаторне дјелатности.

Сарадња са регулаторним комисијама у Босни и Херцеговини остварена је кроз размјену искустава и информација, које су значајне за дјелокруг рада комисија, као и по питању доношења одлука када је ријеч о заузимању заједничког става када се ради о неком општем питању.

### Сарадња са осталим институцијама

У септембру 2019. године, по завршетку пројекта ЕIА, покренут је нови петогодишњи Пројекат асистенције енергетском сектору (ЕPА). Овај пројекат пружа техничку помоћ у координисању, управљању и побољшању правног оквира и транспарентности у секторима електричне енергије и природног гаса.

Представници Регулаторне комисије учествују у активностима које у оквиру овог Пројекта спроводе Радна група за тржиште за дан унапријед и унутардневно тржиште, Радна група за развој система за управљање потрошњом, Радна група за балансирање домаћинстава и малих комерцијалних купаца, Радна група за односе са јавношћу и Радна група за информациону безбједност у енергетском сектору.

Током 2024. године, представници Регулаторне комисије учествовали су и у пројектима, односно иницијативама које су организовали Америчка агенција за међународни развој (USАID) и Национална асоцијација регулатора САД (NАRUC), које се односе на глобални развој и просперитет жена, информациону безбједност, припрему оператора преносног система за зимску сезону, улогу регулатора у провођењу облигационих шема енергетске ефикасности и односе са јавношћу и комуникације.

Завршетком петогодишњег пројекта ЕИА 2024. године, завршене су активности са Америчком организацијом за међународни развој.

У новембру 2022. године покренут је трогодишњи пројекат ЕУ4Energy, односно пројекат техничке помоћи Европске уније енергетском сектору Босне и Херцеговине.

Сврха пројекта је пружити потребну техничку помоћ за подршку систематској реформи енергетског сектора у земљи, укључујући испуњавање обавеза Босне и Херцеговине из Уговора о успостављању Енергетске заједнице, Париског споразума о климатским промјенама и других релевантних међународних докумената.

Регулаторна комисија за енергетику Републике Српске учествује у реализацији овог пројекта у складу са својим надлежностима.

### Учешће у раду конференција, семинара и других стручних скупова

Током 2024. године, чланови и запослени Регулаторне комисије учествовали су у раду конференција, семинара и других стручних скупова које организују друге институције, а који разматрају проблематику која је од значаја за регулаторну надлежност комисије, тј. која се односи на регулацију енергетског сектора и чији је циљ унапређење рада овог сектора. Присуство и учешће чланова и запослених у раду ових скупова првенствено се односи на:

* надзирање тржишта енергије,
* регулацију цијена и тарифа,
* обновљиве изворе енергије,
* регулацију сектора природног гаса,
* регулацију сектора нафте,
* инвестирање у енергетском сектору,
* међународне рачуноводствене стандарде,
* заштиту животне средине и изазове климатских промјена,
* енергетску ефикасност и
* енергетску будућност Балкана.

Обезбјеђујући присуство и активан рад на поменутим скуповима, представници Регулаторне комисије дају подршку бољој формулацији мјера и праваца дјеловања, те представљању интереса енергетског сектора из Републике Српске на правилан начин.

### Запослени, организација и јавност рада

## Запослени и организација рада у Регулаторној комисији

Рад Регулаторне комисије организован је и одвија се кроз саму Регулаторну комисију и њенe секторe, како слиједи:

* Сектор за тарифе и тржиште,
* Сектор за дозволе и техничка питања,
* Сектор за опште и правне послове,
* Сектор за финансијске послове и
* Секретаријат.

Сви запослени испуњавају услове прописане у складу са Правилником о раду и Правилником о унутрашњој организацији и систематизацији радних мјеста Регулаторне комисије за енергетику Републике Српске и стручно су оспособљени за послове које обављају.

## Јавност рада Регулаторне комисије

Отвореност према јавности, путем јавних разматрања, те комуникацију са свим заинтересованим представницима стручне, али и шире јавности, темељна је орјентација у раду Регулаторне комисије, која помаже провјери исправности предложених рјешења прије њиховог коначног усвајања. И у протеклој години, Регулаторна комисија је остварила контакте са представницима медијских кућа и широм јавношћу уопште. Стекавши више спознаја о раду и активностима Регулаторне комисије, јавност је показала већи интерес и тиме се више распитивала за дјелокруг рада Регулаторне комисије. Сем званичних обраћања јавних сервиса, у протеклој години Регулаторној комисији је упућен значајан број појединачних захтјева, како од стране физичких тако и правних лица. Анализирајући сегменте интересовања јавности, Регулаторна комисија редовно ажурира одговарајуће секције на својој интернет страници.

Све одлуке и рјешења из домена регулаторне надлежности, које донесе Регулаторна комисија, објављују се у Службеном гласнику Републике Српске и на интернет страници.

У поступцима који се односе на одобравање тарифа, издавање дозвола, заштиту купаца тј. рјешавање спорова као и приликом израде аката којима се дефинише обављање дјелатности из регулаторне надлежности, Регулаторна комисија организује јавнo разматрање које укључује и одржавање јавних расправа и то: опште, техничке и формалне, које су отворене за јавност. Обавјештења о одржавању јавних расправа се објављују у средствима јавног информисања, на интернет страници и на огласној табли Регулаторне комисије. Заинтересована лица, поред учешћа на јавним расправама, имају и могућност да путем достављања писаних коментара учествују у поступцима који се воде пред Регулаторном комисијом. Редовне сједнице и све врсте јавних расправа су отворене за јавност.

Регулаторна комисија је отворена за интерактиван приступ у смислу пружања одговора на питања упућена од стране заинтересованих лица која се односе на њен рад. На тај се начин јавност упућује и обавјештава о дјелокругу рада, притом формирајући јасну слику о реформи енергетског сектора и либерализацији тржишта енергије те улози Регулаторне комисије у тим процесима.

1. **4. Финансирање Регулаторне комисије**
   1. **Финансирање**

Финансирање рада Регулаторне комисије обезбјеђује се из годишњих накнада од енергетских субјеката, корисника дозвола за обављање једне или више енергетских дјелатности, једнократних накнада за поступке које спроводи по захтјевима, као и из других извора, у складу са прописима из области обновљивих извора енергије, како је прописано чланом 24. став 1. Закона о енергетици.

Регулаторна комисија је на 56. интерном састанку одржаном 22. децембра 2023. године, утврдила Приједлог Буџета за 2024. годину, који је усвојен на 8. редовној сједници Народне скупштине Републике Српске, одржаној 14.03.2024. године.

У складу са Буџетом, а на основу одредби Закона о енергетици и Статута Регулаторне комисије, на 92. редовној сједници Регулаторне комисије, одржаној 11. априла 2024. године, донесено је Рјешење о утврђивању регулаторне накнаде за 2024. годину, којим је корисницима дозвола за обављање енергетских дјелатности утврђен припадајући износ регулаторне накнаде за предметну годину.


* 1. **Ревизорски извјештај**


Статутом Регулаторне комисије прописана је обавезна годишња ревизија финансијских извјештаја.


У току 2024. године, извршен је избор независног ревизора у поступку јавне набавке. Изабрани независни ревизор „Control Review” д.о.о. Бања Лука је, у складу са уговореном динамиком, извршио ревизију финансијских извјештаја, изразио ревизорско мишљење и у априлу 2025. поднио извјештај Регулаторној комисији.

Мишљење овлашћеног ревизора о ревизији финансијских извјештаја за 2024. годину, Извјештај о финансијском положају Регулаторне комисије за енергетику Републике Српске – Биланс стања за 2024. годину и Извјештај о укупном резултату Регулаторне комисије за енергетику Републике Српске – Биланс успјеха за 2024. годину су објављени у „Службеном гласнику Републике Српске“, број 60/25 од 15.07.2025. године.

Мишљење овлашћеног ревизора је дато у наставку:




******

******

# Интернет страница Регулаторне комисије

Путем веб странице [www.reers.ba](http://www.reers.ba), Регулаторна комисија информише јавност о актуелностима из своје надлежности. Током 2024. године, према статистичким показатељима сервиса AWStats, ову веб локцију посјетило је 90.749 јединствених посјетилаца који су реализовали укупно 153.753 посјета. Као индикатор ангажовати корисника може се узети укупан број страница које су отворили, а он износи око 850.000 страница, док је укупна количина података коју су корисници пренијели са сервера 221,00 GB. Графички приказ ових показатеља дат је на слици број 3.



**Слика 3** *–Преглед показатеља посјећености интернет странице Регулаторне комисије током 2024. године*

Напомена: *У пријашњим извјештајима су коришћени подаци Google Analytics (GA4) сервиса који користи другачију методологију за утврђивање статистичких података у односу на AWStats*

1. Листа представља Уговорне стране на дан 31. децембра 2024. године. [↑](#footnote-ref-2)